Irekia Eusko Jaurlaritza - Gobierno Vasco :: Eusko jaurlaritzak EH-BILDURI gogorarazi dio dagoeneko ari dela unibertsitateaz kanpoko hezkuntza arautzeko lege integrala prestatzen (Gobernu Bilera 2019-09-17)\n<img src="https://www.irekia.euskadi.eus/uploads/cover_photos/56695/original/fotoconsejo.jpg" style="max-width:100%" alt="" />\nGobernu Kontseiluak EH-BILDUk Euskadiko eskola-kontseiluak arautzeko eginiko ekimena izapidetzearen aurkako irizpena eman du; izan ere, dagoeneko ari da Gobernua egiten\nGobernu Kontseiluak, gaur, EH-BILDU Legebiltzarreko Taldeak sustatutako Euskadiko Eskola Kontseiluei buruzko 13/1988 Legea Erreformatzeko Lege Proposamenaren tramitazioaren aurkako irizpena eman du. Aurkako irizpena emateko motibo nagusia da Eusko Jaurlaritza Hezkuntzako Lege Proiektua prestatzen ari dela eta, bertan, dagoeneko, eskola-kontseiluetarako arauketa jaso dela.\nAste honetan Gobernuak Legebiltzarrari bidaliko dion testuan zehazten da Gobernua, jakina denez, Euskadin unibertsitateaz kanpoko hezkuntzaren alderdi guztiak arautuko dituen lege berria prestatzeko prozesuan dagoela. Egungo legea 1993koa da, eta hezkuntza-komunitateak lege-esparrua egungo errealitatera eguneratzeko beharra partekatzen du. Gobernua prestatzen ari den lege berriak Euskadiko Eskola Kontseiluaren arauketa jasoko du, bai eta lurralde- eta udalerri-mailako eskola-kontseiluak ere.\nPL_CONSEJOS_ESCOLARES__EH-B... 300 KB (application/pdf)\nEusko Jaurlaritzak uste du ez dela behar lagun egiteko animaliak defendatzeko lege berezirik; izan ere, badago lege integral bat guztiak babesteko (Gobernu Bilera 2018-10-09)


topic_facet:"Mekanizazioa (Heziketa Zikloa). Erdi maila" topic_facet:"Instalazioa eta mantenimendua (Lanbide Arloa)" topic_facet:"Metal Eraikuntzen Irudikapena (Modulua)" topic_facet:"Interpretazio grafikoa (Modulua)" topic_facet:"Fabrikazio-teknikak (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Instalazioa eta mantenimendua (Lanbide Arloa) Proposatutako gaia: Metal Eraikuntzen Irudikapena (Modulua) Proposatutako gaia: Interpretazio grafikoa (Modulua) Proposatutako gaia: Fabrikazio-teknikak (Modulua)\n3 Ekipamendu eta instalazio termikoak (Modulua) 3 Energi eraginkortasuna eta eguzki energia termikoa (Heziketa zikloa). Goi maila 3 Energia eta ura (Lanbide Arloa) 3 Fabrikazio Mekanikoa (Lanbide Arloa) 3 Fabrikazio mekanikoko produkzioaren programazioa (Heziketa Zikloa). Goi maila Fabrikazio-teknikak (Modulua) Gehiago ... 3 Instalazio termiko eta fluidodunen mantentzea (Heziketa zikloa). Goi maila Instalazioa eta mantenimendua (Lanbide Arloa) 3 Instalazioak muntatzeko prozesuak (Modulua) 3 Instalazioen irudikapen grafikoa (Modulua) Interpretazio grafikoa (Modulua) 3 Lanbide Heziketa 3 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Metal Eraikuntzen Irudikapena (Modulua) 3 Metal-eraikuntzak (Heziketa Zikloa). Goi maila 3 Soldadura eta galdaragintza (Heziketa Zikloa). Erdi maila 1 Makineriako Irudikapen Grafikoa (Modulua) Guztiak ikusi ... gutxiago ...


Emakumeen urination arraroa\nEdertasuna eta osasuna Emakumeen kontsulta\nGernu-sistemaren funtzionamendu egokia giza bizitzaren babeserako osagai nagusietakoa da. Hori dela eta, gernu-irteera urratzeaz arazorik baduzu, laguntza medikoa behar duzu berehala. Bestela, urination urratzea ondorio irreparagarriak sor daiteke emaitza hilgarria arte. Prozesu patologiko horietan emakumeen urination arraroa gertatzen da.\nUrination arraroa - zer da puntua?\nNormalean, emakume osasuntsu batean, urinaren excreted bolumena urinean zehar kontsumitzen den fluidoaren hiru laurdenekoa da (1.500 ml gernu inguru), hau da, 5 bainuontzirako bisita egiten duena. Irizpide horien arabera, gernuaren heziketaren eta gantzaren prozesuaren prozesu arruntak adierazten dira.\nGernu kitzikagarriaren eguneroko bolumena nabarmen jaitsi bada, medikuek oliguria diagnostikatzen dute. Epe horren bidez urination arraroa da, eta bertan jariatutako fluidoaren zenbatekoa adinaren arauaren herena da.\nUrination arraroen kausak\nEmakumeen urination arraroen itxura oso desberdinak dira, normalean, organismo osoarentzako organo eta sistemen askotariko gaitz eta nahaste larriak dira. Ohikoenak hauek dira:\ngiltzurrunetako porrot ;\ntumore minbizi genitourinary sistemaren zenbait tokitan;\ndesoreka hormonalak, sarritan menopausian;\ndeshidratazioa (beherakoa, oka, odol-galera handia);\nGarunaren eta bizkarrezur muinaren lanaren nahasteak.\nArrazoien arabera bereizten dira: oliguria fisiologikoa eta patologikoa. Lehenengoa ez da giza bizirako arrisku partikularra, eta edateko erregimen egokia eta portaera terapeutikoa erraz ezabatzen ditu. Baina bigarrena, oliguria patologikoa, kezka larria eragin beharko luke, gaixotasun askoren adierazgarriena den urination oso arraroa delako.\nBatez ere, haurdunaldian urination arraroa alerta beharko luke. Egoera bereziarengatik, giltzurrunen eta beste organo batzuen karga handitzen da hainbat aldiz, eta, beraz, desoreka mota desberdinak haurdunaldian zehar hazten dira. Horrez gain, haurdunaldian zehar urination arraroa, baita forma fisiologikoa ere, arriskutsua da gorputzak desintegrazio produktuak pilatzen dituelako, toxinak eta ur gatzaren saldoa nahastea. Egoera horrek ondorio negatiboak izan ditzake, bai ama eta bai umeari.\nHaurdunaldian ez al dezaket ovulation egunetan?\nVenereal linfogranuloma - gaixotasun arriskutsu baten kausa eta tratamendua\nObulutegiko ovulation ondoren minduta\nEmakumezkoen hiperactive maskuria - tratamendua\nGomezetan indometazina duten kandelak\nNola ovaries hantura tratatzeko?\nAparkalekuan errea eskuekin\nHaurdunaldia: neska edo mutiko bat?\nElikagaien pisua galtzea\nArte Modernoko Museo Nazionala\nPlanetako lekurik ederrenak\nBa al dago bizitza hil ondoren?\nGari urdaiazpikoa: errezeta sinpleak eta originala, familia osoaren plater goxoa egiteko\nHaurrentzako eskolaurreko jarduerak\nMaldives - hondartzak\nUmeen lepoa mina da\nIrina Sheik-en Cannesko Zinemaldian agertu zuen bere haurdunaldiari buruzko eztabaida handia\nEnpresariaren irudia eta protokoloa\nStrudel zuritu orea


"Gure hiria, berdintasunaren herria bilakatu behar dugu" - Bidasoko Hitza : Bidasoko Hitza\n"Gure hiria, berdintasunaren herria bilakatu behar dugu"\nLehen aldiz aurkezten da Xabier Isasi EH Bildu koalizioaren alkategai bezala Hondarribian. HITZAren galdetegiari erantzun dio.\nXabier Isasi, EH Bilduren alkategaia\nHondarribiko alkategai guztiei galdera berberak egin dizkie Oarso Bidasoko HITZAk. Sei hautagaitza aurkezten dira udal hauteskundeetan. EH Bildu koalizioaren izenean Xabier Isasi aurkezten da lehen aldiz alkategai bezala.\nHautagai onena, izatekotan, EH Bilduren hautagai-zerrendak egiten nau. EH Bilduko zerrenda osotzen dugun pertsonak askotarikoak gara, adinez, lanbidez eta prestakuntza aldetik. Orokorrean, egoki ordezkatzen dugu Hondarribiko errealitatea. Baina batez ere, pertsona engaiatuak gara, konprometituak euskararekin, feminismoarekin, pentsionisten borrokarekin, gazteriarekin, memoriarekin, askatasunarekin eta burujabetasunarekin.\nEH Bilduri botoa emateko arrazoi asko dago, lehena Euskal Herriaren askatasuna da, baina Hondarribiko kasuan, propagandan esaten dugunez, Hondarribian lan eta bizi nahi dugulako. Hori da gure aldarria eta botoa emateko arrazoien funtsa.\nAurren-aurrena, nabarmenena, gure hiria berdintasunaren herria bilakatu behar dugu, Hondarribiko hiriak bere izen ona berreskuratu behar du. Premiazkoak dira parekidetasunaren teknikaria, berdintasun-plana eta jai eredua aldatzea.\nHurrena, gardentasuna. Arma Plaza Fundazioa, Zaldunbordako proiektua, Zubieta… Kudeaketa gardena behar dugu kontratazio publikoetan, deialdietan eta, oro har, herriko eragileekiko harremanetan. Beharrezkoa da enplegu publikoaren deialdia egitea kudeaketa indartu eta eraginkorragoa egin.\nEuskararen erabilera sustatzeko behar-beharrezkoa da euskararen erabilera normalizatzeko arauak ematen dituen 1992 urteko Udal Ordenantza berritzea.\nEH Bilduk udal hauteskundeak irabaziko balitu goitik behera aldatuko luke kudeaketa eredua. Aldaketa horretan, jakina, gardentasuna izango litzateke irizpide nagusietako bat eta, horrekin batera, gaude eraginkortasuna nabarmen hobetuko litzateke.\nEz badugu udal hauteskundeak irabazten eta Hondarribiko udalean, gobernuan, aldaketarik gertatzen ez bada, badakigu EAJren gobernantza eredua iluna dela. Hori da EAJren eredua eta haiek ez den beste inork nekez alda dezake. Arazo horren aurrean, EH Bildu oposizioan egonda, aukera bakarra dago EAJren kudeaketa gertutik kontrolatzea eta herri-ekimenak bultzatu gardentasuna eta eraginkortasuna lortzeko. Hori da egingo duguna. Hauteskundeetatik eratortzen den gobernu plana aztertu eta kontrol neurriak proposatu.\nEdozein kasutan, udal enplegu publikoa egonkortzea eta berria sustatzea funtsezkoa da herriaren ongizatea eta erakundearen eraginkortasuna lortu nahi badugu\nProiektu nagusiak, garrantziaren ikuspegitik, parekidetasun teknikaria, berdintasun plana eta euskararen erabilera sustatzeko Udal Ordenantzak berritzea.\nProiektu nagusiak, tamainaren ikuspegitik, jai eredu berria, turismo jasangarria sustatzeko proiektua, udal enplegu publikoa sustatzea, enplegu berdearen aldeko ekimenak, hondakinen kudeaketa garbia era orekatua lortzea… Azkenean, udal politika irekia eta parte hartzailea sustatu nahi dugu.\nBai Hondarribia hiri euskalduna da. Euskalduna izan arren, nola da posible euskaraz tutik ez dakitenak 2016an gehiago izatea 1981. urtean baino? Zerbaitek kale egiten du hizkuntza politikan. Arestian esan moduan, 1992. urteko euskararen erabilera normalizatzeko arauak ematen dituen Udal Ordenantza ahalik eta bizkorren berritu behar dira. Inongo hizkuntza politikak ez du sinesgarritasunik orain dela 17 urteko araudiaren arabera egiten bada.\nEuskararen Udal Ordenantza berrietan hizkuntza politika berritzailea proposatuko dugu, besteak beste, udalaren eskumenak zabaltzeko, indartzeko eta, batez ere, aplikatzeko. Horretarako, abiapuntu gisa 2/2016 Euskadiko Toki Erakundeei buruzko Legeak zehazten duena agitz interesgarria izan daiteke.\nErlazionatutako edukiaXabier Isasi izango da Hondarribiko EH Bilduren alkategaia


Maiatzaren batean bandera moreak airean: Nor gara langile klasea? | Klitto!\nMaiatzaren batean bandera moreak airean: Nor gara langile klasea?\nEH Emakumeen Mundu Martxa 2016/05/01 Iruzkinik ez\nEtxeko lanei eta zaintzari benetan duten balioa aitortzea beharrezkoa ikusten dugu, eta auzitan jarri behar da hauen antolaketa soziala: gizon eta emakumeek berdintasunez egin behar dituzte. Erantzukizun hau jendarte guztiari dagokio. Beraz, berdintasunaren inguruko diskurtsoen erretorika gainditu eta arazoaren errora jo behar dugu, hezkuntza eredua ez ezik kontziliazio politikak ere zalantzan jarri, zeren horiek emakumeon rola -bizitzaren sostengatzaileena- bideratu ordez indartu egiten baitute.\nEmakumeok esan ohi dugun bezala: lana sobera dugu eta enplegu duina faltan. Oraindik ere nagusiki, lan merkatu ez ofizialean, ez arautuan eta ez errekonozituan dihardugunak gu gara. Lana gainezka daukagu; kalitatezko bizitza eta enplegua nahi ditugu, emakume guztioi autonomia, eskubideak eta prestazioak bermatzeko.\nEta XXI. mendeko kapitalismo neoliberalean ezagutzen ari garen aldaketa prozesu anitzak kontuan izanda (langabeziaren igoera, 3. sektorearen suntsiketa, ezkutuko ekonomia…), egun, langile klaseaz aritzean, berau fabrikako menpekotasunik gabeko gizon heterosexual zuri batzuek soilik ordezkatzen al dute? Hortaz, langile klasearen berdifinizio baten beharra azpimarratu nahiko genuke, zeinetan, langile izaera esleituko zaion aberastasuna, balioa, prestigioa, zaintza, bizitzaren mantentzera bideratzen diren jarduera guztiei, hauek soldatapekoak izan edo ez. Kapitalismoa eta heteropatriarkatua txanpon beraren bi aurpegiak dira. Eredu jasanezin bat osatzen dute, pertsonen eta Lurraren, eta batik bat emakume-gorputzaren menperatzean eta esplotazioan oinarritua.\nEmakume migranteak, bollerak, transexualak, aniztasun funtzionala dugunak, soldatapeko langileak, baserritarrak, prekarioak, langabetuak, adin desberdinetako emakumeak, jatorri desberdinetakoak, hirietakoak, herrietakoak, etab. biltzen dituen Euskal Herriko Emakumeon Mundu Martxa honek jendarte eredu berri bat eraikitzen ari diren subjektu politiko kolektibo desberdinen arteko aliantzan sinesten du feminismoak, aldarri nagusi izaki. Gure arteko aniztasun eta desberdintasunen jakitun gara, baina argi daukagu aldaketa garai honetan, feminismorantz aldaketa egiteko elkartu eta noranzko berean eragiteko garaian gaudela.\nBizi ereduen talka baten aurrean aurkitzen garen honetan, feminismotik, bestelako eredu baten aldeko imajinario eta jardunbiderako hautua egiten dugu: Honek produktibitatea eta erreproduktibitatearen aitortza lehenesten du, bizitzari duen balioa aitortzen dio, ezaugarritzat elkartasuna du, denboraren jabetza ahalbidetzen du eta zaintza-lanen balioespena onartuko du. Horregatik, maiatzaren batean ere, bandera moreak astintzen ditugu elkarrekin, trapu soilak izan ez daitezen.\nEmakumeen Mundu Martxa langile borroka Maiatzare 1a\nAurrekoa Zenbat arrazoi Kattalin\nHurrengoa Gora gu!


hamahiru » Blog Archive » Cryptocat euskaraz\nCryptocat kode-irekiko web aplikazioa da, hainbat pertsonen arteko elkarrizketa pribatu eta seguruak izatea ahalbidetzen duena.\nKode irekikoa da, baina ezin zaio software libre deitu, darabilen lizentziak, CC-BY-NC-SA, ez duelako erabilera komertziala baimentzen eta beraz, onarturiko definizioa ez duelako betetzen. Dena den, aldaketak baimentzen ditu eta, aukeraz baliatuz, garatzaileari idatzi eta dituen kate apurrak itzuli ditut. Ia beti bezala, bi arrazoi izan ditut itzultzeko: erabiltzen dudan tresna euskaraz erabili ahal izatea eta euskal internauten artean nire ustez interesgarria den tresna honen erabilera bultzatzea. Posiblea da beraz softwarea euskaraz erabiltzea hemendik aurrera, bai crypto.cat helbidean, baita kodea hartu eta guk nahi dugun lekuan jarrita ere. Eskuragarri dagoen baliabide interesgarria beraz, gehigarririk instalatu gabe komunikazioen pribatutasuna nahiko ondo bermatzeko.\nEtiketak: cryptocat • elkarrizketak • euskaraz • pribatutasuna\nZartaginak eta beste »\n2011, Abenduak 22-(e)an 17:16 orduan argitaratua\neta Sarea atale(t)an dago artxibaturik.


Shakuntala Devi - Wikipedia, entziklopedia askea.\nShakuntala Devi (Bangalore, India, 1929ko azaroaren 4a - ib. 2013ko apirilaren 21a) indiar idazlea izan zen eta giza kalkulagailua, "Emakume konputagailua" izenez ezagutzen da, kalkulu mentaletarako bere gaitasunagatik. 1982an errekorren Guinness liburuan sartu zen. Fikziozko eta ez-fikziozko lanak ere idatzi zituen.\nBangalore, 1929ko azaroaren 4a\nBangalore, 2013ko apirilaren 21a (83 urte)\nmatematikaria, astrologoa, idazlea eta mental calculator (en)\nDeviren aita, alabak matematiketarako zuen dohain ikaragarriez karta-joko batean konturatu zen, neskatoak 10 urte zituenean, eta oraindik batuketak eta kenketak egiten ez zekienean. Devi aitarekin hasi zen zirkuan lanean, eta 1944an Londresera joan ziren bizitzera. 60ko hamarkadaren erdialdean Indiara itzuli, ezkondu, eta 1979an dibortziatu egin zen. \nMunduan zehar bidaiatu zuen bere trebetasun aritmetikoen erakustaldiak eginez. Arthur Jensen Kaliforniako Unibertsitateko psikologia irakasleak proba batzuk egin zizkion eta bere aurkikuntzak Intelligence aldizkari zientifikoan argitaratu zituen 1990ean.\nAstrologian ere jardun zuen eta gaiari buruzko hainbat liburu idatzi zituen. Errezeta eta eleberri liburuak ere argitaratu zituen.  Homosexualen mundua liburua ere idatzi zuen, non homosexualitatearen gaia modu ulergarrian jorratzen den.\n2013ko apirilean arnasa hartzeko arazoak izan zituen Devik, eta Bangaloren ospitaleratu zuten; hurrengo bi asteetan bihotzeko eta gibeleko arazoak izan zituen. Apirilaren 21ean hil zen ospitalean, 83 urte zituela.\nAzaroaren 4an Google Doodle batekin omendu zuten, bizi izan balitz 84 urte beteko zituen egunean. \nFiguring: The Joy of Numbers (New York: Harper & Row, 1977), ISBN 978-0-06-011069-7,\nSuper Memory: It Can Be Yours (New Delhi: Orient, 2011). ISBN 978-81-222-0507-7; (Sydney: New Holland, 2012). ISBN 978-1-74257-240-6,\n1977an, Hegoaldeko Unibertsitate Metodistan (AEB), 201 digituko zenbakiaren 23ª erroa emateko eskatu zioten eta 50 segundoan erantzun zuen. Bere erantzuna, U. S. National Bureau of Standardseko (gaur egun NIST) UNIVAC 1101 ordenagailuan egindako kalkulu berezi baten bidez baieztatu zen, 62 segundo atzeratuz.\n1980ko ekainaren 18an, Londresko College Inperialaren Informatika Sailak ausaz hautatutako 13 digituko bi zenbaki biderkatu zituen; erantzun zuzena eman zuen 28 segundotan (erantzuna ozen ahoskatzeko behar zen denbora barne). Ekitaldi honengatik 1982ko errekorren Guinness liburuan sartu zen.\n↑ * https://mujeresconciencia.com/2014/11/04/shakuntala-devi-una-extraordinaria-calculadora/\n↑ ISBN 9780706904789..\n↑ ISBN 9780313330889..: "In her 1977 book, mathematician Shakuntala Devi interviewed..."\nAzken aldaketa 8 urtarrila 2022(e)an, 05:26(e)tan\nOrriaren azken aldaketa: 8 urtarrila 2022, 05:26.


Enplegu-erregulazioko espediente batek edo ERTE | dut ondorio gehiago, estatuko enplegu zerbitzu publikoak\nHitzordua zure prestazio-bulegoan\nZure prestazioa zenbatekoa kalkulatzeko kontuan hartzen\nZure prestazioa zein den jakiteko\nBa al dakizu benetako seperen dokumentu bat da?\nLangabezia-prestazioa jasotzen da nahi gabe galdu ondoren, behin betiko edo aldi baterako enplegu bati, edo eta, gero, eguneko lanaldia, neurriak erabakiko ditu, lan-agintaritzak, edo baimendutako enpresari eta jakinarazi, eta hartutako ebazpen judiziala edo konkurtso-prozedura.\nKaleratze kolektiboaren kasuan, erakunde kudeatzaileak gizarte-segurantzaren kotizazioak, bere enpresa-ekarpena aurkeztearekin batera, eta ondoren egindako ekarpena kenduta langileari gizarte segurantzan.\nBertan behera uzten bada, edo lanaldi-murrizketa jarraitzen du sartu behar enpresen ekarpena osoa, gertakizun guztiak direla-eta, eta erakunde kudeatzaileak, aldez aurretik deskontua-prestazioaren zenbatekoa sartzen da, langilearen ekarpenaren langabezian dagoen denborari dagokion.\nEgin ezazu zure izapidea\nEgiten diren galderen sartzen eskatutako\nBaldintzak Iraupena eta zenbatekoa Beharrezko agiriak Noiz, non eta nola zerbitzuetan\nInteresa baduzu, enplegu-erregulazioko espediente batek eragiten edo sartzeko ERTE, langabezia-babesa, honako baldintza hauek bete beharko ditu:\nEnplegu-zerbitzu publikoek autonomia-erkidego horretako dagozkion izena.\nERTE bat denean izan ezik, lan administrazioko agintaritzak baimendutako ezinbesteko jasotzeko, kotizaziopeko prestazioa, eta, bestetik, langabeziari, hots, gutxienez, egon behar du. 360 egun, sei urte lehenago langabezia-egoera legala eta erabili ez duzunez, baterako aurreko prestazioa kotizazio horiek. bai dio baino gutxiagoko epean 360 egun, jaso ahalko du langabezia-sorospena, bai, diren gainerako baldintzak betetzeaz gain, ez du baino errenta 75 lanbide arteko gutxieneko soldataren% kontuan izan gabe, bi aparteko ordainsarien zati proportzionala. (Zenbateko aurten).\nBete gabe izatea, halaber, ez dute nahikoa denbora izan ezik) ohiko ordaindutako sartzeko kontratua bertan behera uztea, edo erretiro-kotizaziorik gabeko pentsioak edo murriztu bada beren eguneroko lana dela-eta ERTE.\nEz norberaren konturako jarduera bat egin edo besteren konturako lana denbora osokoa izango da, salbu eta ezarritako bateragarritasuna bat enplegua sustatzeko programa.\nBat ez kobratzea gizarte segurantzaren pentsioaren lana bateraezinak.\nKontratua etenez gero, egon behar du, dagokion prozedura eragindako egon eta adostutako aldi batekoa izan, ekonomia, teknika, antolaketa, produkzio-arrazoiengatik edo ezinbesteko arrazoiengatik.\nLanaldi murrizketa antzeko lan-murrizketa egon behar du dagokion erabakitako prozedura, soldata, ekonomia, teknika, antolaketa, ekoizpen edo ezinbesteko arrazoiengatik. aldi baterako neurria Izan behar du eta baten artean ehuneko hirurogei bat izan daiteke hamar eta buruzko konputatu jardunaldiaren oinarrizko egunerokoa, astekoa, hilekoa edo urtean behin.\nBetebeharrak, arau-hausteak eta zehapenak\nIraupena eta zenbatekoa\nLakotizaziopeko prestazioaren iraupenakaleratze kolektiboa duen denboraren araberakoa baita langilearen aurretik ordaindutako langabezia-egoera legala. Sartuz gero, kontratua bertan behera uzten bada kotizaziopeko prestaziorik edo lanaldiaren ERTE arabera, prestazioaren iraupena irauten duen bitartean, araberakoa izango da dagokion neurriari, eta, hala ere bada, ekonomia, teknika, antolaketa edo ekoizpen-denboraren araberakoa ere izango da, hots, langilearen bidez.\nZenbat denboran egon ERTE langabezia-prestazioak jasotzen ari bezala zenbatzen ez kotizatutako epea ondorio horietarako.\nDiren ERE, arrazoia edozein dela ere, eta ondoriozko ERTE, ekonomia, teknika, antolaketa eta ekoizpen-prestazioaren eguneko zenbatekoa, 180 lehen egun baliokidea izango da 70 oinarri arautzailearen%, aurrera 181 prestazioa amaitu arte izango da 50 oinarriaren%.\nERTE diren ezinbesteko arrazoiren bat dela-eta, eguneko zenbatekoa izango da 70 oinarri arautzailearen% osoan zehar, neurriaren indarraldia.\nLangabezia partziala bada kanpo egon langile baten eragina, lanaldi-murrizketa-ERTE bat zati proportzionala jasoko du dagoen orduetan, langabetu bat edo zati proportzionala barne, langabezian dagoen asteko atsedena eta kontsumitzen prestazioa bertan behera utziko da ordura arte irauten du, eta ez dira.\nGizarte segurantzako kotizazio dagokionez, kontratua etetea edo lanaldia murriztea, jarraitzen du ordaindu behar 100 ekarpenaren% gertakizun guztiak direla-eta erakunde kudeatzaileak sartzen da langilearen ekarpena denborari dagokion kopuru hori gutxitu egin ondoren, langabezian dagoen dagoen zenbatekoa ere.\nKaleratze kolektiboaren kasuan, erakunde kudeatzaileak bere gain hartzen du eta enpresen ekarpena ere sartzen da langilearen ekarpena, ez da langabezia kotizatzen duzu, lan istripu eta gaixotasun profesionalengatik, soldatak bermatzeko funtsarengatik eta lanbide-prestakuntzarik.\nLanarekin loturiko gaietarako gizarte segurantzako kotizazioaren doan jaso dezakezu telefonoaren bidez 901 502 050 edo 915410291 orrian. www.seg-social.es.\nAplika daiteke, hala badagokio, pfezren atxikipena atxikipen hori igo daiteke. hala bada, zauden bitartean, kotizaziopeko prestazioa eskatzen kobratuz.\nPrestazioa ordaindu egingo da hilabetekako 30 epea egun baino txikiagoa, halakorik balego, 10 eta 15 hurrengo hileko sortzapena gertatzen den hilean egingo da. salbuespenetan izan ezikkontuan ordaintzeko bidez, zuk adierazi, titular den beti.\nEskaera eredua kotizaziopeko prestazioa edo langabezia-sorospena.\nEskatzailearen identifikazio eta seme-alaben, eskatzailearekin bizi diren edo bere karguagatik eta bere daude agertzen diren; nahikoa izango da eskaera erakustaldia honako agiri hauetako bat:\nEspainiarrek: nortasun agiri nazionala (NAN) edo pasaportearen fotokopia.\nAtzerritarrak eta espainian bizi diren atzerritarrek:\nNazionalak Europako batasuna: Erregistro-ziurtagiria europar batasuneko herritarra arabera AIZ, pasaportea edo identifikazio-dokumentua, eta, horrekin batera, jatorrizko herrialdean.\nEuropar batasuneko estatu jakin batekoak ez diren:Atzerritarren nortasun-txartela/a (ANT) eta pasaportea aiza azaltzen duena.\nEdozein dokumentu bankuko zenbakira titularra eta prestazioa jaso nahi duzun lekura.\nFamilia-liburua edo erregistro zibileko ziurtagiria jaiotza edo familiaren arazoak. Pertsonen kasuan, lehen adierazitako atzerriko dokumentu baliokidea, itzulpen ofiziala aurkeztu beharko da.\nAzken enpresaren ziurtagiria 6 lan egindako hilabeteak (enpresak bidali ez bada, estatuko enplegu zerbitzu publikoari).\nNoiz, non eta nola zerbitzuetan\nEskabidea aurkezten badu langabezia-prestazioa legez ezarritako epearen barruan, prestazioa jasotzeko eskubidea sortuko da, hain zuzen ere, egin eta hurrengo egunetik iraungitzen edo kontratua eteten bada, edo hurrengo eguneko lanaldi erabakitzen ez bada edo beste batzuek geroko data ezinbestean gertatu, eta, betiere, deba, egun hori baino lehen enpresak lan-agintaritzari horren berri eman izana.\nNeurriak behin-behineko etenaldia edo lan-harremana iraungitzea edo eguneroko lanaldia murrizten, konkurtso-prozedura batean hartzen dira, langabezia-prestaziorako eskubidea ematen den egunetik sortuko da, hain zuzen ere, epaileak erabakitzen duen autoa neurri horiek, baina, egia esan, auto ematen ezartzen atzera eraginezko ondorioak.\nEskaera aurkeztu ahal izango du:\nEgoitza elektronikoa ESTATUKO ENPLEGU ZERBITZU PUBLIKOA.\nPrestazio-bulegoan (eskatzen: eskatu hitzordua egoitza elektronikoan SEPE).\nErregistro publikoa edozein bulegotan.\nEskaera eredu ofiziala kotizaziopeko prestazioa\nKotizaziopeko prestazioa, informazio-orria\nEskaera eredu ofiziala diru-laguntzak\nDiru-laguntza jasotzen duen Informazio-Orria


01 « ekaina « 2018 « Prentsa oharrak\nAinhoa Domaica Alcalde Gorka Urtaran AMVISA Ataria Ayuntamiento de Vitoria-Gasteiz bomberos Carlos Zapatero concejal de Seguridad Ciudadana Casco Medieval CEA Centro Cultural Montehermoso centros civicos Centros Socioculturales de Mayores cultura Empleo Espacio Público Estíbaliz Canto Gorka Urtaran Alkatea Green Capital 2012 Intercambios Culturales Isabel Martínez concejala de Participación y Centros Cívicos Iñaki Prusilla concejal de Medio Ambiente y Espacio Público Javier Maroto lanak Leticia Comerón medio ambiente Montehermoso Kulturunea Navidad Nerea Melgosa obras obras Palacio de Congresos Europa Palacio Europa Peio López de Munain Peio López de Munain Policía Local red de teatros sostenibilidad suhiltzaileak Teatro Principal Antzokia turismo TUVISA Udaltzaingoa Udaltzaingoaren eta suhiltzaileen jakinarazpenak Udaltzaingoaren Partea Vitoria-Gasteiz\nOlarizuko gurutzea babestu dadila eskatu du Gasteizko Udalak, hiriko tradizioaren, kulturaren eta historiaren parte den aldetik 27 otsaila 2020\nAriznabarreko 101 lekuko aparkaleku berria, lizitaziorako prest 27 otsaila 2020\nKoronabirus aurrean Euskadin jarduteko informazioa eta gomendio orokorrak 27 otsaila 2020\nHamargarren urteurrena ospatzeko programazio bereziari hasiera eman dio Ibaiondoko gizarte-etxeak 26 otsaila 2020\nGizarte Politiken Sailak udalaren lehen jantoki soziala irekiko du, Arkupeetan 26 otsaila 2020\nAsteartean Lakuara iritsiko da HAPO berriari buruzko erakusketa ibiltaria\nErakusketa Oihaneder Euskararen Etxean: 'Euskara iblitaria'\nEste domingo espectáculo de AuzoEszena\nKultur proiektu, ekitaldi eta sendotutako jaialdietarako diru-laguntzak\nKategoriak: Deialdiak — Komunikazio Zerbitzua / Servicio de Comunicación — 1 ekaina 2018 17:00\nPrentsaurrekoa. Emakumeen Lasterketa aurkeztea\nParte hartzaileak. Kultura, Hezkuntza eta Kirol zinegotzi Estíbaliz Canto; Euskara, Kultura eta Kirol foru zuzendari Joseba Pérez de Heredia; Clara Campoamor elkarteko eta lasterketako ama ponteko Elena Sagaseta; Gasteizko Asamma elkarteko ordezkari Marisa Pérez; Arabako AECCko presidente Patxi Ormazabal; eta Emakumearen Lasterketako presidente Martín Fiz\nEguna. Astelehena, ekainak 4\nHEGAN – Euskadiko Aeronautika eta Espazioko Kluster Elkartearen 2018ko Batzar Nagusiari hasiera ematea\nParte hartzaileak. Enpleguaren eta Garapen Ekonomiko Iraunkorraren zinegotzi Nerea Melgosa\nTokia. Arabako Parke Teknologikoaren areto nagusia\nOstirala, ekainak 1\nAlkateorde Peio López de Munain, eta zinegotzi Jaione Agirre, Isabel Martínez eta Carlos Zapatero Virgel del Rocio jaia dela eta antolatu dituzten ekitaldietan egongo dira 20:30ean, Centro Andaluz Seneca elkartearen egoitzan.\nLarunbata, ekainak 2\nIngurumen zinegotzi Iñaki Prusillak parte hartuko du Elkarrekin Bizitzen Ikasi programari jarraiki antolatu duten baratze komunitarioetarako bisitan 10:00etan, Abetxukuko Urarte baratzean.\nGasteizko alkatea Michelin Hirien Nazioarteko Sarearen lehendakarikide izendatu dute\nKategoriak: Prentsa oharrak — Etiketak: Gorka Urtaran Alkatea, Michelin Hirien Nazioarteko Sarea, Movin’On mugikortasun iraunkorraren munduko gailurra — Komunikazio Zerbitzua / Servicio de Comunicación — 13:10\nMontrealera joan den Gasteizko ordezkaritza Movin’On mugikortasun iraunkorraren munduko gailurraren itxieran izan da\nMichelin Hirien Nazioarteko Sarearen Biltzarra atzo bukatu zen, funtzionamendu estatutuak onetsi eta Gasteizko alkate Gorka Urtaran entitate horren lehendakarikide izendatuta, Clermont-Ferrand hiriko alkatearekin batera; Michelinen egoitza nagusia da azken hori. Onetsitako estatutuetan hirien sarearen batzorde betearazlea osatuko dela xedatzen da, eta batzarrak egiteko modua zein antolakuntzarekin lotutako beste alderdi batzuk zehazten dira.\nBestetik, Michelin Hirien Nazioarteko Sarearen funtzionamendu-arauetan helburu hauek ezarri dira: haien intereseko proiektuetarako lankidetza sustatzea, berrikuntza bultzatzea, mugikortasun iraunkorraren alorrean ekimen bateratuak garatzea, eta iraunkortasuna ekonomia, gizarte eta kultura alorretako ekintzetara zabaltzea.\nBidaiari amaiera emateko, Gasteizko ordezkaritza —alkateak eta Enpleguaren eta Garapen Ekonomiko Iraunkorraren zinegotzi Nerea Melgosak osatua— Movin’On mugikortasun iraunkorraren munduko gailurraren itxieran izango da; gailurraren lema —nahietatik ekintzara igarotzea— lortzeko aurkeztutako irtenbideak, proposatutako ideiak eta marraztutako pauso zehatzak laburtuko dira ekitaldian.\nKonstituzio plaza berritu eta irisgarriagoa ireki da, 350.000 euro inbertutu ondoren\nKategoriak: Prentsa oharrak — Etiketak: "Mejorando Vitoria-Gasteiz Hobetuz" kanpaina, Ingurumenaren eta Espazio Publikoaren Saileko zinegotzi Iñaki Prusilla, Konstituzio plaza, Partaidetza eta Gizarte Etxeen zinegotzi Isabel Martínez — Komunikazio Zerbitzua / Servicio de Comunicación — 12:33\nIñaki Prusilla eta Isabel Martínez zinegotziek obra hori eta Honduras eta Txile kaleetako bidegorriena bisitatu dituzte, zeinak herritarrek bultzatu baitituzte “Mejorando Vitoria-Gasteiz Hobetuz” programaren bidez\nGasteizko Udalak Konstituzio plaza eraberritu du, ia 350.000 euroko inbertsioa eginda. Joan den azaroaren bukaeran abiatu ziren eraberritzeko lanak, eta orain itxura modernoagoa eta funtzionalagoa du plazak, eta irisgarritasun-arazo gutxiago. Horretarako funtsezkoa izan da erdiko zulogunea kentzea, monumentua eta iturria utzi arren. Orobat, haur jolasak jarri ditu Udalak, zuhaitzak landatu, eta zenbait parterre kendu.\nHorretaz gain, Honduras kalean bizikleten trafikoa hobetu da, 153.190,69 euro inbertituta. Bizikleten trafikoa arautzeko proiektu hori bat dator hirian azken urteetan ezartzen ari den Mugikortasun Iraunkorrerako Planarekin, ibilgailu pribatuaren ordez garraio kolektiboz, bizikletaz eta oinez ibiltzea lehenesten baitu. Txile kaleko bizikletentzako bidea 260 metro luzatu da, Gasteiz hiribidea eta Argentina kalea lotzen dituen zatitik Mexiko kaleraino, 62.564,96 euroko inbertsioarekin. Hiru ekimen horiek “Mejorando Vitoria-Gasteiz Hobetuz” aurrekontu parte-hartzaileen prozesuan hartutako konpromisoaren barruan sartuta zeuden.\nIngurumenaren eta Espazio Publikoaren zinegotzi Iñaki Prusilla eta Partaidetza eta Gizarte Etxeen zinegotzi Isabel Martínez Konstituzio plaza berritua ikustera joan dira gaur goizean, aipatutako partaidetza-prozesuan esku-hartzea proposatu zuen auzokide taldearen ordezkari batekin; Laura Cortés izan zen buru horretan.\n“Obra garrantzitsua da eta, gainera, inguruko bizilagunen eskaera historiko bati erantzuten dio. Oso helburu argia dugu, Gasteizko espazio publikoa modernizatzea, gure kaleak eta plazak leku atseginagoak, irisgarriagoak eta erabilgarriagoak izan daitezen. Eraberritze honen eta antzeko ekimenen bidez, gasteiztarren bizi-kalitatea hobetzen dugu eta merkataritza eta ostalaritza sustatzen”, azaldu du Ingurumenaren eta Espazio Publikoaren zinegotzi Iñaki Prusillak gaur goizean egindako bisitan.\nPartaidetzako zinegotzi Isabel Martínezek, berriz, hau esan du: “agintaldi hau partaidetzaren agintaldia izaten ari da eta, zehazkiago, aurrekontu parte-hartzaileena, herritarrek inoiz ez baitute aukerarik izan hainbeste baliabide zertan erabili erabakitzeko. Gainera, programa ezin hobeto funtzionatzen ari da, proposamenak bozketaren hurrengo ekitaldian gauzatzeko konpromisoa betetzen ari baita gobernua“.\nIa urte erdi iraun dute lanek: plazako zulogunea bete egin da, asfalto granitikoz “estali” baita, haur jolas berriak jarri dira, hamasei fruta-arbola landatu, eta zenbait parterre kendu. Dena dela, iturria eta ur-jauzi txiki bat utzi dira, behean zegoen urmaelaren ordez ura biltzeko sareta jarririk.\nBestetik, Udalak 2 eta 6 urte bitarteko haurrentzako jolastokia jarri du hego-ekialdean. Kautxuzko zoladura du zona horrek, eta ezintasun fisiko eta/edo psikikoak dituzten pertsonen integrazioa errazteko elementuz ere hornitu da.\nEra berean, Udalak argiteria publikoa plazaren diseinu berrira egokitu du, 9 metroko hiru zutabe jarrita, eta bakoitzean lau LED proiektore, noranzko ezberdinetan. Eserleku berriak, paperontziak eta bizikletak aparkatzekoak ere jarri ditu Udalak.\nTxile kaleko bidegorria, bestalde, 260 metro luzatu da. Zehazki, Gasteiz hiribidetik Argentina kaleko bidegurutzeraino zihoan bidea Mexiko kaleraino luzatu da. Bi noranzko ditu zati horrek, ibilgailuen trafikotik bereiz.\nHonduras kalean, berriz, hobetu egin da bizikleten trafikoa, Mugikortasun Iraunkorrerako Planarekin bat etorriz, ibilgailu pribatuaren ordez garraio kolektiboz, bizikletaz eta oinez ibiltzea lehenesten baitu. Orain arte, Honduras kaleko bidegorria espaloitik zihoan, eta horrek bizikidetza arazoak sorrarazten zituen oinezkoekin. Orain bi noranzko dituen bidegorria jarri da galtzadan, ibilgailuen trafikotik bereiz.\nUrtaranen gobernuak Jundizko industrialdea sustatzeko bi ekimen berritan lagunduko du, betiere 4.0 industriaren esparruan\nKategoriak: Prentsa oharrak — Etiketak: Jundiz Arco Sur N1 — Komunikazio Zerbitzua / Servicio de Comunicación — 11:44\nGasteizko Udalaren eta Jundiz Arco Sur N1 enpresari-elkartearen arteko lankidetza-hitzarmena sinatzea onetsi du Tokiko Gobernu Batzarrak, udalerriko industrialde nagusia 4.0 Industriaren esparruan sustatzeko bi ekimen garatzeko.\nHitzarmenaren zenbatekoa 8.000 eurokoa da, eta haren bitartez mugikorrerako aplikazio berri bat sortuko da, elkarren artean eragiteko aukera emango diena Jundizen dauden enpresei, bai eta bertara inguratzen diren pertsona guztiei, komunikazioa eta enpresa-parkearekin loturiko informazioa zabaltzea: alertak denbora errealean, bazkideen arteko eskaintzak, etab.. Halaber, hitzarmenak ahalbidetuko du Udalaren lankidetza Arco Sur elkartearen web-orri korporatibo berriaren garapenean, Jundizko industrialdea sustatzeko xedea duen web-orria alegia.\n“Bi ekimen berri hauen bidez, aurrerapausoak egingo ditugu Industriari Laguntzeko Planaren ardatz funtsezko batean, alegia, enpresa-azpiegiturak modernizatu eta sustatzea –arreta berezia eginez 4.0 Industriari–, hobekuntza teknologikoak abian jartzen laguntzea, eta industrialdeen sustapenean zeresana duten enpresa-munduko eragile nagusiekin lankidetzan aritzea”, esan du Enpleguaren eta Garapen Ekonomiko Iraunkorraren zinegotzi Nerea Melgosak.\nUdal gobernuak 184.000 euroko inbertsioa onetsi du Andre Maria Zuriaren jaien ostean hogei kaletako zoladura sendotu eta zuloak betetzeko\nKategoriak: Prentsa oharrak — Etiketak: Ingurumenaren eta Espazio Publikoaren zinegotzi Iñaki Prusilla, kaleetako zoladura sendotzeko lanak — Komunikazio Zerbitzua / Servicio de Comunicación — 10:52\nAndre Maria Zuriaren jaien ondoren, Gasteizko Udalak hainbat kaletako zoladura sendotu eta zuloak betetzeko lanei ekingo die, ohi bezala, 184.000 euroko inbertsioa eginez. Gaur goizean onetsi du Tokiko Gobernu Batzarrak kontratuaren lehiaketa, Arabako hiriburuko hogei kaleren egoera hobetzearren. Guztira, ia 5.000 metro koadrori eragingo die esku-hartzeak.\nAurten leku hauetan egingo dira lanak:\n– Florida parkea.\n– Micaela Portilla kalea.\n– San Prudentzio hiribidea.\n– Cervantes ibilbidea.\n– Olagibel kalea.\n– Gaztelako atea (Prado kaleko autobus geltokia).\n– Pedro Asua kalearen eta Tomas Zumarraga Dohatsuaren kalearen arteko zatia.\n– Jacinto Benavente kalea.\n– Federico Baraibar kalea.\n– Forondako atearen eta Gabriel Zelaia kalearen arteko zatia.\n– Andaluzia kalea (Madril kaleko biribilgunetik).\n– Done Jakue hiribidearen eta Herrandarren kalearen arteko bidegurutzea.\n– Lakuako merkataritza-gunearen aurreko biribilgunea.\n– Ballester Apezpikuaren kalea.\n– Alibarra kalea.\n– Salbaterrabide kalea.\n– Zumarren hiribidea.\n– Arriagako atea (Errege-Erregina Katolikoen kalearen eta Koroatzearen kalearen artean).\n“Andre Maria Zuriaren jaien ostean, Ingurumenaren eta Espazio Publikoaren Sailak zoladura sendotu eta zuloak betetzeko ohiko lanak egingo ditu hiriko kaleetan. Badakigu horrelako lanek enbarazu sortzen dutela, eta horrexegatik egiten dira aipatutako egunetan. Helburu argia dugu: Gasteiz etengabe hobetzea eta modernizatzea. Beti ere gasteiztarren bizi-kalitatea onena izan dadin”, azaldu du Ingurumenaren eta Espazio Publikoaren zinegotzi Iñaki Prusillak.\nOnetsi da nekazaritza-eremuko ekipamenduetan obrak egiteko diru-laguntzen deialdia\nKategoriak: Prentsa oharrak — Etiketak: Nekazaritza Eremuaren arduradun Iñaki Prusilla zinegotzia, udalerriko menpeko toki erakunde — Komunikazio Zerbitzua / Servicio de Comunicación — 10:50\nTokiko Gobernu Batzarrak udalerriko menpeko toki erakundeetako ekipamenduetan obrak egiteko 2018rako diru-laguntzen deialdia onetsi du gaur. Nekazaritza Eremuaren Zerbitzuaren aurrekontuko 20.000 euro jarriko dira horretarako.\n“Laguntzen helburua instalazioen egoera hobetzea da, oinarrizko ekipamenduez hornitzea eta irisgarritasuna sustatzeko legera egokitzea”, zehaztu du Nekazaritza Eremuaren arduradun Iñaki Prusilla zinegotziak. Esate baterako, lan hauetarako diru-laguntzak jaso daitezke: kanpotik eta barrutik margotzea, teilatuak birgaitzea, barrutik eraberritzea, irisgarritasuna hobetzea eta berokuntza instalatzea.\nGasteizek 25.000 jarriko ditu 2018an gazteentzako hamar proiektu eta zerbitzuri laguntzeko\nKategoriak: Prentsa oharrak — Etiketak: Gazteria Zerbitzua — Komunikazio Zerbitzua / Servicio de Comunicación — 10:42\nGazteria Zerbitzuaren laguntza-deialdian hautatutako proiektuen artean rap lantegiak, boluntariotza sustatzeko planak, komiki lehiaketa bat, berdintasunean hezteko ekintzak eta banda eta bakarlarientzako lehiaketa bat ditugu\nUdalak Gasteizko gazteei zuzendutako hamar proiektu eta zerbitzuri lagunduko die aurten, Gazteria Zerbitzuaren diru-laguntzen deialdian aukeratu baitituzte.\nHautatutako proiektuen artean rap lantegiak, boluntariotza sustatzeko planak, komiki lehiaketa bat, berdintasunean hezteko ekintzak eta banda eta bakarlarientzako lehiaketa bat ditugu, besteak beste.\nJIMMY JAZZ Gazte Talent: banda eta bakarlarientzako lehiaketa\nHUNKITU ARTE ELKARTEA\nRap lantegiak. Estereotipo matxistak apurtzen.\nBERRI ÑANN KUL. ETA KOOP. ELK. HISPANO-HEGOAMERIKARRA Ahotsa duen gazteria. Gaurko eta biharko liderren arteko topaketa gazteak.\nAI LAKET!! Boluntariotza Hedatuz\nDIOCESANAS-JESUS OBRERO FUNDAZIOA Aktibistak bilatuz: gazteen partaidetza.\nMANUEL IRADIER ELK. AFRIKANISTA Berdintasunerako hezkuntza: gazteak, kulturartekotasuna eta generoa. 64 2.700 3.000\nT.L. CARMELITAS elkartea Gazteen boluntariotza sustatzeko proiektua.\nATIZA KOMIKI MARRAZKILARIEN ELK. Crash Comic: talentu berrientzako komiki lehiaketa.\nAWAKE-GASTEIZ Hezkuntza emozionala. Lidergoa balioetan eta bokazioa. 57 3.000 16.086,26\nEUSKAR ABENTURA ELKARTEA Euskar Abentura espedizioa\nDIRU-LAGUNTZAK, GUZTIRA: 25.000 euro.\nJazzaldiaren eta EHUren Nazioarteko Zuzenbideari buruzko ikastaroen hitzarmenak onetsi dira\nKategoriak: Prentsa oharrak — Etiketak: EHUren Nazioarteko Zuzenbidea, Jazzaldia, Montehermoso kulturunean — Komunikazio Zerbitzua / Servicio de Comunicación — 10:23\nMontehermosoko arreta eta zaintzaz hornitzeko dosierra ere onetsi da\nKultura, Hezkuntza eta Kirol Sailak proposaturik, Tokiko Gobernu Batzarrak Gasteizko Jazz Jaialdiaren elkartearekiko hitzarmena eta EHUrekikoa onetsi ditu, 2018ko Jazzaldia eta Nazioarteko Zuzenbide eta Harremanei buruzko ikastaroak egiteko, hurrenez hurren.\nJazzaldiak —aurten 42. edizioa du— 125.400 euro jasoko ditu Udaletik.\nEHUk, berriz, 30.000 jasoko ditu Nazioarteko Zuzenbide eta Harremanei buruzko ikastaroetarako.\nBestetik, Montehermoso kulturuneko erakusketetan jendeari arreta egiteko, aretoak zaintzeko eta kulturuneko autobabes-plana betearazteko lanez hornitzea prozedura irekiaren bidez kontratatzeko dosierra onetsi du Gobernu Batzarrak; 70.000 euroko aurrekontua du, 12 hilabeterako.\nMichelin Hirien Sareak hurrengo mundu gailurra Gasteizen egingo duela ofizialdu du\nKategoriak: Prentsa oharrak — Etiketak: Gorka Urtaran Alkatea, Michelin Hirien Munduko II., Vitoria-Gasteiz — Komunikazio Zerbitzua / Servicio de Comunicación — 09:53\nGorka Urtaranek hiria aurkeztu die sareak Montrealen egin duen batzarrera joan diren udalerrietako ordezkariei\nGasteiz izan da protagonista Michelin Hirien Nazioarteko Sareak Montrealen egin duen batzarrean. Izan ere, Euskadiko hiriburua Michelin Hirien Munduko II. Gailurraren egoitza izendatu dute bilkuran; 2019ko martxoan egingo da hori.\nBiltzarrak hiru egun irautea aurreikusi da, eta Michelin enpresako fabrikak edo zentro teknologikoak dituzten ia berrogeita hamar hiriei deituko zaie, baita hiri antolatzailearekin senidetuta daudenei ere.\nClermont-Ferrand izan zen Michelin hirien lehen gailurraren egoitza, eta Gasteizko alkateari lekukoa eskualdatu diote, datorren urteko biltzarra antolatu dezan. Gorka Urtaranek, berriz, hiriaren aurkezpena egin du, haren indarguneetako batzuetan oinarrituz: batetik, ingurumen iraunkortasuna aipatu du, berdeguneen sareari eta mugikortasun iraunkorraren alorrean egindako aurrerapen handiei esker, eta politika berdeen alderdi ekonomikoa, zeinean Biosphere ziurtagiria lortu izana azpimarratu baitu.\nIraunkortasun sozialak ere izan du lekurik aurkezpenean, Gasteiz buru baita pobrezia-arrisku txikiena duten udalerrien artean, eta giza garapen handia baitu, gertuko ekipamenduen sarean oinarrituta, besteak beste.\n“Guretzat, Michelin hirien sarearen barruan egotea harrotzeko modukoa da, Michelin gure hiriaren historiaren zatia baita, eta asko eman baitigu.\nZiur gaude gure hirian egitekoa den Michelin hirien bigarren nazioarteko biltzarra oso emankorra eta interesgarria izango dela guztiontzat, lan-jardunaldien kalitateagatik ez ezik, hiria bera hiri laborategi zoragarria delako iraunkortasun politikak praktikan jartzeko”, esan du Gasteizko alkateak Michelin hirien batzarraren aurrean.


Guggenheim Bilbao Museoa Calixto Bieitorekin eta Arriaga Antzokiarekin lankidetzan arituko da Urte eroak, 1920ko hamarkada erakusketan | Sala de prensa del Museo Guggenheim Bilbao\nGuggenheim Bilbao Museoak asmo handiko lankidetza aurkeztu du Arriaga Antzokiarekin, azken horren Zuzendari Artistikoa, Calixto Bieito, Urte eroak, 1920ko hamarkada erakusketaren diseinuaz arduratuko baita. Erakusketa 2021eko apirilaren 30ean inauguratuko da Museoan.\nJuan Ignacio Vidarte Guggenheim Bilbao Museoaren Zuzendari Nagusiaren hitzetan, “honako lankidetza honek aukera ezin hobea ematen digu Urte eroak, 1920ko hamarkada erakusketa aberasteko Calixto Bieitoren talentu apartaz baliatuta; horrek askoz erakargarriagoa egingo du bisitarien esperientzia, ezbairik gabe. Gainera, haren ikuspegi artistikoa zeharo interesgarria gertatuko da bizi dugun sasoiarekiko lotura argia duen erakusketa honetan; izan ere, erakusketak jasotzen dituen garaiak bizi-biziak ziren: herritarrek sormena erabiliz eta konbentzionalismoak hautsiz egin zieten aurre Lehen Mundu Gerrak eta 1918ko gripearen pandemiak utzitako traumari eta krisiari”.\nJuan Mari Aburto Bilboko Alkateak, bestalde, honakoa ohartarazi du: “ezinbestekoa da erakundeek kultura, ekonomia eta arte-ekoizpena sustatzen duten eragileekin elkarlanean jarraitzea”. Aburtok nabarmendu egin du “gure hiriaren ikono nagusia” den Guggenheim Bilbao Museoak Bilboko Udalarekin izandako elkarlana, eta adibide gisa ezarri du, baita ere, “Calixto Bieitoren parte hartzearekin Museoaren eta Arriaga Antzokiaren artean sortutako sinergia honek, Artearen eta Kulturaren eskutik Bilbo munduan kokatzen jarraitzeko bidea adierazten digu”\nErakusketaren gaiari dagokionez, Calixto Bieitok adierazi du “1920ko hamarkada XX. mendeko garairik oparoenetakoa izan [zela] kulturari dagokionez, gaur egun oraindik ere nabarmena den arrastoa utzi baitzuen sasoi hartan hezur-mamitutako arte- eta abangoardia-eztandak”. Ildo horri tiraka, gogorarazi du “azken urteotan, zuzenean iturri horietatik edaten duten Europa erdialdeko artisten lanez gozatzeko aukera izan [dugula] Arriagan bertan”. Antzokiko Zuzendari Artistikoak zera azpimarratu nahi izan du: “Urte eroak, 1920ko hamarkada erakusketak Arriagari ere ematen dio aukera garai hartan sakontzeko, modu kritiko eta sortzailean sakondu ere, eta gaia gaur egungo errealitatea abiapuntu duten hurbilketa artistikoen bidez jorratzeko”. Bieitok aurreratu duenez, “hurrengo urtean, baina denboraldi honetan bertan, Juan Ignaciok eta Juan Marik hizpide izan dituzten sinergia horiexek elikatuta, Arriaga Antzokiak Guggenheimeko erakusketarekin lotura zuzena duen programazioa eskainiko du, eta elkarren osagarriak izango dira biak”.\nGuggenheim Bilbao Museoak eta Zuricheko Kunsthaus erakundeak antolatutako erakusketak Petra Joos eta Cathérine Hug ditu komisario, eta agerian jartzen ditu 1920ko hamarkadak ekarri zituen berrikuntzak eta aldaketa handiak; garai hartan gertatutakoak ezarri zituen, hain zuzen, bizimodu “moderno” gisa ulertzen dugunaren oinarriak. Berlinen, Parisen eta Europako beste zenbait hiritan artea, arkitektura, diseinua eta moda sormena eta berrikuntza aske uzteko esperimentazio-eremuak izan ziren Lehen Mundu Gerraren trauma atzean utzi nahi zuen gizartearentzat.


Arrantza elektrikoa, bai ala ez? - Ekonomia - Berria\nArrantza elektrikoa, bai ala ez?\n1 Arrantza elektrikoa? Zer da hori? Arrasteko arrantza teknika bat da, itsas hondoko arrainak harrapatzeko erabiltzen dena. Ohiko sareen ordez, sare elektrikoak erabiltzen dituzte: sareek elektrodoak dauzkate, eta itsas hondoan daudenean deskarga elektrikoak botatzen dituzte, arrainak zorabiatzeko eta hondar azpitik aterarazteko. Horrela, errazago harrapatzen dituzte sarean. Batez ere, mihi arrainak, bakailaoa eta ganbak harrapatzeko erabiltzen da. Adituen arabera, suntsitu egiten du itsaspeko ekosistema. Europako Parlamentuak etzi eztabaidatuko du teknika behin betiko debekatu ala onartu.\n2 Elektrodoak sareetan? Arrantza mota hori ez da legezkoa izango, horratik. Ez eta bai. Europako Batasunak debekatu egin zuen arrantza elektrikoa 1998an. Alabaina, 2006an, Europako Batzordeak salbuespen batzuk onartu zituen, Ipar itsasoan —Erresuma Batutik Danimarkara bitartean— arrantza elektrikoa erabili ahal izateko. Aitzakia zientifikoa erabili zuen horretarako: arrasteontzi tradizionalek baino kalte ekologiko txikiagoa egin zezakeela-eta, proba egitea onartu zuen. 11 urte dirau probak.\n3 Eta? Kalte gutxiago egiten du? Arrantza elektrikoaren aldekoek diote kalte gutxiago egiten duela itsas hondoan, nahi ez diren espezie gutxiago sareratzen dituela, eta emisio gutxiago igortzen dituela atmosferara. Teknikaren aurkariek, aldiz, kontrakoa diote.\n4Ez al dago txosten zientifiko behin betikorik kalteak argi eta garbi neurtzeko? Ez erabatekorik. Aldekoek eta kontrakoek egindako ikerketak daude, elkar gezurtatzen dutenak. Esate baterako, 2011ko azterketa batek ondorioztatu zuen deskarga elektrikoek ez dutela bakarrik arraina zorabiatzen, txikitu ere egiten dutela: harrapatutako bakailaoen %50-%70ek zeuzkaten hezurrak apurtuta.\n5 Nork darabil teknika hori? Nagusiki, herbeheretarrek. Ehun arrasteontzi inguruk darabiltzate sare elektrikoak: Herbehereetako banderadunak dira gehienak, eta dozena batek Erresuma Batuko eta Belgikako bandera daukate, nahiz eta jabeak herbeheretarrak izan.\n6 Berez, debekatuta dagoela esan duzu. Zer dela-eta ailegatu da Europako Parlamentura arrantza elektrikoa onartzeko aukera? Herbehereetako Gobernuaren eta herrialde horretako arrantza enpresen presioak bultzatuta. Aldiz, debekua osorik berrezartzeko eskatu dio Bloom elkarteak Europako Batzordeari —goiko irudian, haren kanpainako kartela—: GKE-ek eta arrantzale elkarteek osatzen dute Bloom. Europako arrantza tradizionaleko gainontzeko elkarteak ere, herbeheretarren jarreraren kontra daude, eta baita Europarlamentuko alderdi gehienak ere.\n7 Orduan, behin betiko debekatuko dute, seguru. Printzipioz, debekuaren alde bozkatuko dutela adierazi dute Europako Alderdi Sozialistako, Berdeetako, ezkerreko GUE/NGLko eta baita Alderdi Popularreko ordezkariek ere, baina... batek daki.\n8 Etzi ikusiko dugu, bada. Amua ezpainean daukat, ez naiz guztiz fio. Errezelorako datu bat: arrantza elektrikoak, 2006tik, 5,7 milioi euroko laguntza publikoak jaso ditu ikerketarako: 1,9 milioi Herbehereetako Gobernuak jarri ditu; baina 3,8 milioi, EBk.


Teoria endosinbiotiko - Wikipedia, entziklopedia askea.\nTeoria endosinbiotikoa Lynn Margulis biologo estatubatuarrak 1967an plazaratu zuen hipotesia da, zelula eukariotoen plastoak eta mitokondrioak endozitosiaren bidez aspaldian erantsitako bakterioak direla proposatzen duena. Teoria honen arabera, beraz, zelula eukariotoen organulu horiek bakterio askeak ziren, era sinbiotikoan jatorrizko zelula eukarioto batean integratu zirenak, duela 1.000 milioi urte, gutxi gorabehera.\nSinbiosi mota hori harreman endosinbiotiko batean datza.\nMitokondrioak eta plastoak organulu erdi autonomoak dira zelula eukariotoarekiko. Informazio genetikoa dute -DNA- eta zelulatik era independentean erreplikatzen dira. Ezaugarri horietan oinarriturik kaleratu zuen Lynn Margulis-ek bere hipotesia.\nEgun, biologo estatubatuarren hipotesia ontzat jotzen da, eta zientzialariek gaur egungo eukariotoak prozesu endosinbiotiko batzuen ondorioz agertu zirela onartzen dute, mitokondrio eta kloroplastoak kanpotik hartuz fagozitosiaren bidez (erantsitako bakterioak izanik jatorrian organulu horiek).\nKimeraren irudiarekin alderatu da gaurko eukariotoen sorrera: eukarioto primitibo batean bakterio aerobio bat sartu eta bertan geratu zen; bakterioak energia ematen zion eukariotoari, eta horrek babesa eta elikagaiak. Endosinbiosi horrek azalduko luke mitokondrioen sorrera. Era berean, bakterio aerobio fototrofo bat fagozitatu eta eukarioto primitibo horrek fotosintesi egiteko gaitasuna bereganatuko luke. Horra hor kloroplastoen jatorria.\nMitokondrioek eta kloroplastoek aldaketa handiak izan dituzte zelula eukariotoen barnean azken 1.000 milioi urteetan: zelula eukariotoentzat onuragarriak ez diren ezaugarriak galdu dituzte (zelula horma, entzima ugari, DNAren zati bat...) baina ostalariarentzat onak zirenei eutsi dizkiote (ATPren sintesia, esaterako).\nEukariotoen sorreraren eredu kimerikoak Goian: 1-Fusioa, 2-Sinbiosi, 3-Irenste eta endosinbiosi. Behean: Teoria endosinbiotikoa: 4- Archaea eta espiroketa baten bat-egitea, 5-Mitokondrioen sarrera. 6-Kloroplastoen sarrera\nTeoria endosinbiotikoaren alde hainbat argudio eta ebidentzia daude:\nmitokondrioek eta kloroplastoek prokarioto handien tamaina dute\norganulu horien erribosomak eta bakterioenak oso antzekoak dira\nhaien DNA biribila da, bakterioen antzekoa\nbi organulu horiek autonomia genetikoa dute, eta -bakterioen antzera- bipartizioaren bidez ugaltzen dira\nkloroplastoen barne-egiturak eta biokimikak antza handia dute zianobakterio batzuek dituztenekin\nproteinen sintesia autonomoa dute\nAzken aldaketa 11 azaroa 2020(e)an, 21:46(e)tan\nOrriaren azken aldaketa: 11 azaroa 2020, 21:46.


Goizez kirola egiteko gosaririk onena | Consumer\nGoizez kirola egiteko gosaririk onena\nHartzen den gosari-motak eragin handia du ariketa egitean izaten diren sentsazio fisikoetan\nIrudia: Katherine Lim\nElikadura orekatua eta ariketa fisikoa maiz egitea ezinbestekoak dira bizimodu osasungarria izateko. Bi faktore horiek batzen direnean – dieta eta ariketa – kirol-errendimendua hobetzeko, zer koma, zenbat, nola eta noiz marka daitekeen ondo entrenatutako bi pertsonaren arteko aldea. Dieta diseinatzerakoan, kontuan izan behar dira kirolariaren ezaugarri indibidualak, egiten duen ariketa mota eta haren eskakizunak, baita jarduera zein unetan egiten den ere. Kirola goizez egiten bada, gosariak, neurri handi batean, ariketaren orduan izango diren sentsazio fisikoetan eragingo du. Artikulu honetan zortzi elikagai hautatzen dira, goizez kirola egin aurretik gosaltzeko interesgarriak diren nutrizioaren ikuspegitik.\nIrudia: Katherine Muga\nKirolarientzako gosaria: zortzi aukera interesgarrienak\nZerbait gozoa gosaltzeko ohitura dugu. Kafesnea, esne-katilua kakaoarekin eta galletekin, marmeladazko ogi txigortuekin edo zereal-katilu batekin izaten dira gehien errepikatzen diren hauteskundeak. Horietan guztietan, azukre sinpleen kontzentrazio altua da ezaugarri nagusia; elikadura-erabakia ez da osasungarria herritarrentzat oro har, eta kirolarientzat bereziki. Ariketa osoak egiteko aukera ematen duen energia gradualaren ekarpena lortzeko, karbohidrato konplexu eta sinpleak konbinatzea gomendatzen da, batez ere, lehenengoak. Hauek zortzi gomendio dira, nahiz eta zaporeak eta testurak gustuen eta irudimenaren arabera konbinatuta gosari pertsonalizatu gehiago sortu.\nOlo-malutak. Oloa digeritzeko oso erraza da, eta, beraz, egokia da ondoren ariketa egiten bada. Olo-malutak uretan, esnean edo edari begetaletan apur bat berotuta (digestioa errazteko) eta fruta lehortuekin eta haziekin nahasita, gosari energetikoa oso gomendagarria da. Gainera, B1 bitamina kontzentratuagatik nabarmentzen dira, nerbio sistemaren nutrizio eta oreka funtzionalaren bidez. Bitamina horren eskakizunak areagotu egiten dira karbohidrato ugariko dieta eginez gero, kirolean aholkatzen den bezala. Oloa kirolariaren dietan ere erabil daiteke, energetikoak diren barratxoak edo galletak egiteko, zopa prestatzeko edo patata ordez pureak pisatzeko (elikagarriagoa da oloa). Garrantzitsua da olo-malutak olo-malutarekin, zerealaren zuntz-zatiarekin, ez nahastea.\nArroz integrala. Osoko arrozaren aleak B multzoko bitaminen, magnesioaren, zuntz eta karbohidrato konplexuen nahasketa ona biltzen du, eta horiek guztiak maila zelularrean eskatzen dira kirol-praktiketan. Dietan arroz integralarekin hastea eta gosarietan sartzea alternatiba osasungarria da, eta energia iraunkorra ematen du eta jarduera fisikoari eta goizeko gainerako zereginei aurre egiteko bizitasuna du. Arroz-esnearen errezetak aldatu egiten dira esnearen izaeraren arabera: errezeta tradizionala, olo-edari begetala edo soja-edaria, fruta-zatiekin…\nMuesli “pertsonalizatua”. Produktu berak azukre konplexuen (zerealak) proportzio ona konbinatzen du (zerealak, mahaspasak eta eztia, badarama). Muesli osoagoa eta egokiagoa da kirolarientzat gosaltzeko zerealak baino. Gainera, zerealen artean, guztiek ez dute balio: azukreak, gantzak edo landare-olioak eta gatza izateak produktu osasungarria den produktu baten nutrizio-balioa indargabetzen du. Muesliri dagokionez, barietate komertzial ugari daude, eta horiei gehitu dakizkieke etxeko errezetak, gustuen eta lehentasunen arabera eginak: hiru zereal, mahaspasaz eta almendraz betetako maletak, hiru zerealeko edo muesli tradizionala, jogurtarekin eta frutekin nahastuak.\nAlmendrak. Eskukada txiki bat fruitu lehor eta gosarian, proteinetan, gantz saturatugabeetan eta mineraletan, eguneko lehen bazkaria. Almendrak dira kaltzio gehien ematen duten fruitu lehorrak, magnesio iturri onak, eta larruazalarekin jaten badira, zuntz gehiago ematen dute. Era berean, inguruneko elikagai alkalinizatzaileak alderdi interesgarria dira kirolariaren dietan; izan ere, azidotzea etekin fisikoa da, eta muskulu- eta tendoi-lesioak eta suspertze fisiko eta muskularra motelago egiten ditu. Dieta hiperproteikoa (haragi gehiago, arrautza ugari, irabiaki proteikoak eta abar). ), kirolari askorentzat kaltegarria izaki, ingurunea azidotzea errazten du.\nOgia… Aurreko eguneko ogia, esne edo edari begetal txikitua, gaur egun gosaritarako zerealak diren horren jatorrizko bertsiotzat har daiteke. Ogi zuria egiteko ohitura osasuntsua da kalitatezko ogi bat hautatzea, integrala, fruitu lehorrekin edo zerealekin. Kirola egiteko gosari batean, karbohidrato konplexuen osagarri izan daiteke ogia, beste elikagai batzuekin batera beste elikagai batzuk emateko: gozo eta azukre sinpleak (marmelada, eztia edo melaza) edo balio biologiko handiko proteina ugari (tortillak, urdaiazpiko ondua edo oilasko- edo indioilar-bularki naturala, tofua…).\nEsne erdi-gaingabetua edo landare-esneak. Gosariaren osagarri gisa hartuta, proteinak ematen dituzte. Edari begetalen abantaila da digestioagoak direla, ez baitute laktosarik eta kaseinarik, eta, beraz, behi esnearen bi osagaiek osatzen dutela digestio-, asimilazio-, intolerantzia- edo alergia-arazo gehien pertsona askori.\nAnimalia-proteina giharra: arrautza, urdaiazpiko iberikoa, oilaskoa, tofua… Elikagai proteiko bat gosarian sartzeak geroko otorduetarako apetitua erregulatzen laguntzen du. Elikagai horiek karbohidratoetan kontzentratuagoa izan behar du eta ez proteinetan.\nSasoiko fruta freskoa edo freskoa. Likidotu edo irabiatzea zukutik bereizten da, fruta osoa irabiatu edo birrindu egiten dutelako, eta azal, bihotz eta pipitak ere bai, fruta osorik hartuz gero baino. Zukuarekin, galera handiagoa da, mamiaren zati bat (zuntz asko duena) zukugailuan atxikita geratzen baita. Digestio osasuntsua dutenek hobeto toleratzen dute fruta ordu artean eta ez nahastu janariekin; aholkua banakako tolerantzia probatzea da.\nariketa Dieta elikadura kirol kirolari


HIZKUNTZA LANKIDETZA SUSTATZEKO HITZARMENA BERRIATUKO UDALAREKIN\nPasa den maiatzaren 23an sinatu genuen lankidetza hitzarmena Garabide Elkartearen eta Berriatuko Udalaren artean. Bertan zehazten den bezala, Udalak hizkuntza lankidetza babestea ebatzi du bere kooperaziorako laguntzen baitan.\nJon Arriola (ezk.) Berriatuko alkatea eta Andoni Barreña (esk.) Garabideko presidentea\nMunduko hizkuntzen galera geroz eta azkarragoa den honetan, euskarak prozesu arrakastatsu bat du martxan hizkuntza biziberritzearen alorrean. Munduan horrelako kasu gutxi daude eta, hain zuzen ere horregatik, pilatutako esperientzia hori da munduarekin partekatzeko dugun baliorik handiena, aldi berean beste hizkuntza gutxituak egiten ari diren bidetik ikasteko.\nHizkuntza lankidetza formazio eta aholkularitza proiektuen bitartez garatzen dugu nagusiki Garabiden, bai Euskal Herrian, bai tokian-tokian. Lau urterako sinatu berri dugun hitzarmenaren bidez, proiektuak landuko ditugu nagusiki honako komunitate hauekin:\nMexikoko Nahuatl eta Yukatango maia\nGuatemalako Maya Kaqchikel\nIpar Afrikako Amazigh\nBerriatuko Udalak 2014ean orduan alkate zen Imanol Mugartegiren eskutik hasitako bidea berreskuratu nahi izan du hitzarmen honen bidez, Jon Arriola alkatea buru. Horrela ba, Lea-Artibaien Garabideren udal laguntzaile sarera batzen den lehen udalerria dugu Berriatu. Bizkaian, aldiz, laugarren kidea dugu Durango, Bermeo eta Otxandiorekin batera. Halaber, Berriatuko Udalarekin jadanik 13 dira Garabideren lana bultzatzen duten UEMAko partaideak, 2016an Garabidek eta UEMAk berritutako hitzarmenak lagunduta. Pozgarria da ikustea gure instituzioek apurka-apurka hizkuntza lankidetza hauspotzeko ahalegina egiten dutela. Bide luze baten hasiera izan bedi!


Juanbau Ayerbe eta Fertxo Cuestarekin gaur, Txantxillako garaiei buruz - Hernani - Kronika.eus\nJuanbau Ayerbe eta Fertxo Cuestarekin gaur, Txantxillako garaiei buruz\nKronika - Erredakzioa 2020-04-15 00:00\nTxantxillako futbol zelaian jokatzen zituzten partiduak, garai batean. Argazkia: CD Hernaniren fototeka\nHirugarren emanaldia izango du 20:00etan, CD Hernaniren 'Gure artean ibiliak' saioak. Zuzenean ikusi daiteke: 'twitch.tv/cdhernani'.\nKonfinamendua arintzeko asmoz, makina bat egitasmo jarri ditu martxan CD Hernanik, azkeneko asteotan. Eta horietako bat da Gure artean ibiliak saioa. Hirugarren emanaldia egingo dute gaur, eta zuzenean ikusi ahal izango da, taldeak Twitch sare sozialean daukan kanalean: twitch.tv/cdhernani. Arratsaldeko 20:00etan hasiko da, eta oraingoan, aspaldiko garaietara egingo dute atzera, bi gonbidatu bereziren eskutik: Juanbau Ayerbe eta Fertxo Cuesta.\nGarrantzia haundiko jokalariak izan ziren biak, klubean, eta urte asko eman zituzten bertan jokatzen, baita gertaera garrantzitsuak bizitu ere: Txantxillatik Zubipera mugitu zirenekoa, bigarren B mailara igoera... Cuestak Txantxillan jokatu zuen soilik, eta bigarren B mailara igo ziren urtea izan zuen azkenekoa. Gerora, entrenatzaile aritu da klubean. Ayerbek, berriz, Txantxilla eta Zubipe, biak ezagutu ditu, eta bigarren B maila ere. Bigarren A mailan ere jokatutakoa da bera, Eibarren.\nGarbiñe Etxeberriarena eta Gorka Kijerarena, ikusgai\nBeste bi saio egin dituzte orain arte, bi protagonista ezagunekin: Gorka Kijera Mirandeseko kapitaina, eta Garbiñe Etxeberria Realeko kirol zuzendaria. Zuzenean egin zituzten horiek ere, baina ikusgai daude YouTuben, Gure artean ibiliak bilatuta.


Sestaoko kaleak hartuko ditugu larunbatean, Ezkerraldearen etorkizunaren defentsan | LAB SINDIKATUA\nEkintza Sindikala Sestaoko kaleak hartuko ditugu larunbatean, Ezkerraldearen etorkizunaren defentsan\nHainbat enpresa batzordek, eragilek eta sindikatuk agerraldia egin dugu, larunbaterako deitutako manifestazioa iragartzeko. Sestaoko Kasko plazatik abiatuko da mobilizazioa, 12:00etan.\nHau da igorritako oharra, gaurko prentsaurrekoaren harira:\nGAURKO BORROKA, EZKERRALDEAREN ETORKIZUNA\nEzkerraldeko zein Meatzaldeko hainbat enpresa-batzorde, herri-mugimendu eta sindikatuk kalera irteteko deia egin nahi dugu, eskualdean enplegu eta bizimodu duina izateko eskubidearen alde.\nModu bakarra dugu etengabe jasaten ari garen erasoei aurre egiteko: kalera irten eta erantzun kolektiboa ematea. Geuk pasa behar dugu erasora, politiken oinarria pertsonen bizitza izan dadin, eta ez kapitala esku gutxitan metatzea. Horregatik, ozen aldarrikatu nahi dugu gaurko borrokak Ezkerraldeko jendearen etorkizuna markatuko duela.\nEskualdean desindustrializazio prozesu lazgarria ari gara pairatzen. Garai batean euskal industriaren aitzindari izan zena gaur langabezia eta prekarietate tasarik handienak dituen eskualdea dugu; merkataritzako multinazional erraldoiek hartu dute industriaren lekua, eta gure lan baldintzak prekarizatu dituzte. Gaur La Navaleko ateetan gaude; hemen ere badirudi ontziolaren ordez planta logistiko bat sortuko dela, enplegu gutxi sortuko duena, eta gainera oso kaskarra.\nAzken hiletan sektore, enpresa eta kolektibo ugari atera gara kalera injustizia hauek salatzeko. Hainbat borrokaren lekuko izan gara: Erresidentziak, Osakidetza, ITP-PCB, San Juan de Dios, Petronor, Mediapost… Sektoreen borrokak, esaterako zaintzako langileena, etxegabetzeen kontrako mugimenduarena, mugimendu feministarena edota pentsiodunena; hauek pentsio duinak aldarrikatzen dituzte, gutxienez 1.080€koak; ostalaritzako langileen borroka ere hor dago: lehenago hila amaitzeko lanak zituzten, baina orain ezin dute hasi ere, erakundeek ahaztu egin baitituzte, albo- kalte gisa hartzen dituztelako.\nAzpian sinatzen dugun kolektibo eta enpresa-batzordeek aldarrikatzen dugu kalitatezko gizarte- zerbitzuak behar ditugula, gertukoak eta ondo kudeatuak; gastu sozialera diru gehiago bideratu behar da, ez gastu militarrera, ez eta burdinbidearen hegoaldeko saihesbidera ere. Salatu beharra dago ere europar funtsak jasotzeko derrigorrezkoak izango direla murrizketa sozialak, eta lan erreforma edo pentsioen erreforma ez dituztela inola ere indargabetu nahi; azaleko aldaketa batzuk egin eta kitto, hori nahi dute.\nMOBILIZAZIOA. APIRILAREN 17A. SESTAOKO KASKO PLAZA, EGUERDIKO 12AK\nAsko dago jokoan. Unea oso larria da. Pandemiatik atera gaitezke justizia sozial handiagoa lortuz; baina, beti bezala, gure lepotik aberasten jarraitu nahi dute, eta ez gaude prest krisi hau ere ordaintzeko. Ezin dugu beste aldera begira geratu. Inor ez da salbu. Egoera hau ez da banakoen arazoa, enpresa edo sektore jakin batena. Inoiz baino areago mobilizatu beharra dago, enpleguaren alde, lan- eta gizarte-eskubideen alde, kalitatezko zerbitzu publikoak eta gizarte-gastu handiagoa aldarrikatzeko, zerga-erreforma egin dadin gehien dutenek gehiago ordain dezaten… Hots, enplegu eta bizimodu duinaren alde; gure eskualdearentzako etorkizunaren alde.\nHorregatik, dei egiten dugu Sestaoko kaleak hartzera, datorren zapatuan, hilak 17, eguerdiko 12etan Kasko Plazatik hasita. Manifestazio plural honetan protagonismo berezia izango du ITP-PCB, San Juan de Dios, Petronor eta Mediaposten borrokak; indarrak bat egingo ditugu borrokatzeko, nork bere lan eremutik harago, azpian aipatzen diren kolektiboekin batera, Ezkerraldeak etorkizuna izan dezan.


Gure proposamenak defendatzeko unea da –\nEkainaren 19ko manifestazio amaierako hitzartzea\nAhaztu dena. Ahaztu pandemian zehar ikusitakoa, ahaztu ikasitakoa. Ahaztu itzazue gure ospitaletan eta erresidentzietan gertatu dena. Ahaztu ezazue nork egin dion aurre pandemiari. Ahaztu ere zeintzuk defendatzen genuen osasuna eta zuhurtzia eta nortzuk defendatzen zituzten interes enpresarialak osasunaren gainetik.\nHau da Patronalak eta gobernuek zabaldu nahi diguten mezua!\nAmnesia kolektiboa bat behar dute orain ezer ez aldatzeko, ezer ez errebisatzeko. Ez ikusi / ez ikasi / ez aldatu.\nHemendik hasten da gure erronka. Gu eta gutarren memoria aldarrikatuz. Funtsezkoa dena gogoratuz.\nBirusaren aurrez aurrez aritu direnen aitortza gogoratzen: erizain, mediku, zaintzaile, garbitzaile, supermerkatuetako langileak, anbulantzietako langileak… gehienak emakumeak, gehienetan ere prekarioak.\nEzin dugu ezer ahaztu, memoria horretatik abiatu behar da gure borroka.\nArratsaldeko zortzietako txalo hoien oihartzunari jarraipena eman behar zaiolako, txaloak bai, baina batez ere neurriak:\nSektore publikoa indartzeko, Osakidetzan dagoen 40%ko behin-behinekotasunarekin bukatzeko, erresidentziak publifikatzeko…. Pasa denaren ondoren egungo ereduarekin jarraitu nahi dute gure aldundiek?\nZaintza lanen aitortza eta garrantzia pendiente dagoen eztabaida dela nabarmenago ikusi dugu: enpresak gelditu daitezke, zaintza lanak ez.\nPublikoa defendatzen dugu, denona, funtsezkoa.\nBizitza erdigunean jarri behar dela esaten dugunean gauza hauetaz hitz egiten dugu.\nFuntsezkoa defendatzen, bizitzaren sostengarritasuna ahalbideratzen duelako.\nMemoria beharko dugu bai, baina indarra ere bai.\nDatorkiguna ez da xamurra, asko da hurrengo hilabeteetan jokuan jarriko dena. 3 krisi batera aurre egin beharko diegulako:\nOsasun krisia, krisi soziala eta ekonomikoa.\nBirusa ez da desagertu. Zuhurtzia eta batez ere baliabideak behar dira.\nKrisi soziala: Gutxieneko babesa enplegua galdu dutenentzat, egoera zaurgarrienetan daudenek babesa behar dute jada, gutxieneko soldata eta etxebizitzarako eskubidea urgentea da.\nKrisi ekonomikoa: Enpleguaren alde egin behar da eta egungo politikek ez dute ezer aldatu nahi. Non dago gobernu honen enplegu politika? Non dago politika industriala? Ba al da plangintzarik eredu produktiboa aldatzeko? Beste eredu sostengarriago, eraginkorrago batera trantsizioa egin beharra dago.\nZer egin? Bi bide daude. Ez dago irteera neutrorik.\n2008ko bideorria edo bestelako bat, bidezkoagoa (sostengarriagoa, sozialagoa, feministagoa, humanoagoa…)\n2008ko agenda horren ondorioak ezagutu ditugu: 3 lan erreforma, pentsio erreforma, sektore publikoko murrizketak\nEz hemen, ez inon, ezin da krisi batetik atera soldatak jaitsiz eta prekarietatea sustatuz. Arduratuta gaude seinale nahikotxo ditugulako:\nUrkulluk edo Tapiak sektore publikoko langileei elkartasuna eskatzen dietenean zertaz ari dira, ba?\nAzpiazuk esaten duenean 3.000 miloi galduko dira dirubilketan eta zorpetzeko prest daudela, zer esan nahi du? Hau da, zorra handituko da, baina zeinek ordainduko du? Hor dago koxka. Noren bizkarren gainean eroriko da?\nAtzo bertan, Urkulluk zioen ez dela koherentea dirua eskatzea enpresei edo gehien dutenei. Etekinik dituzten enpresei edo ondare dutenei ez zaie molestatu behar.\nLotsagarria, onartezina da Bizkaiko Aldundiak egin duena enpresei zergak barkatzeko eta atzeratzeko. Justo, egin behar denaren kontrakoa.\nEz dute egin nahi orain arte egin ez dutena. Hau da, dirua dutenei eskatu. Langile klasearen historian, aberastasunaren banaketaren eztabaidara iristen gara behin eta berriro.\nEuropan, Bruselasen dago bilera bat gaur. Eztabaidatzen ari dira Koronabirusaren aurkako funtsak. Ez dira laguntzak izango; zati handi bat baldintzatuta etorriko da.\nEuropatik ere beste albiste bat etorri da. AHTaren behar sozial eta ekonomikoa ez zela behar bezala aztertu esan diote. 6.000 miloi kostako den obra bat ez zen behar bezala aztertu. Zer da hau? 2.000 miloi euroko gainkostua, ingurumeneko txikizioa… Ez al dago inoren dimisiorik? Autokritikarik?\nDirua xahutzea da hau. Noiz eta orain, krisi bati aurre egin behar zaionean. Trenak ihes egin die: zentzuaren trenak.\nAldaketa fiskalik ez badago langileok ordainduko dugu zor hori. Aldaketa fiskalik ez badago murrizketak etorriko direlako.\nHau da, beraz,egungo eztabaida nagusia: Nora bidali behar den dirua eta nork ordainduko duen.\nGaur hemen gaudenok ahalegin bat egin dugu bide-orri bat adosteko. Hori da gure iparrorratza, eta 7 aldarrakipenetan laburtu dugu.\nEz dago bide bakarra krisitik ateratzeko. Hori gezurra da.\nGarai zailak aurreikusi behar ditugu, baina aukerak ere izango dira, benetako eztabaidak planteatzeko; funtsezkoa dena defendatzeko.Lortu dugun aitortza sozial hori gauzatzera goaz, publikoa eta funtsezkoa defendatzeko.\nHauteskunde batzuen aurrean gaude eta aurkezten diren alderdiei gure proposamenak luzatu nahi dizkiegu. Gure programarekiko konpromezu bat lortu nahiko genuke. Hitzetan eta praktikan.\nMemoria beharko dugu bai, baina elkarlana eta indarra ere.\nElkarlana ahalik eta indar gehien behar dugulako, gure gobernuek eta patronalak talka egitera eramaten gaituztelako.\nU30eko greban esan bagenuen antolatzeko eta mobilizatzeko beharra genuela, orain are gehiago.\nEz dadila inor lokartu, esna egoteko garaia da. Kaleetara bueltatzeko.\nEsan dugu bi irteera daudela krisi honetatik ateratzeko; bat ezagutzen dugu, orain arte egindakoa. Ez dugu normaltasun horretara bueltatu nahi; bila dezagun beste bidea, bidezko irteera, denontzako irteera.\nHerri honetako abeslari batek dioen bezala, zaindu maite duzun hori. Hori egitera goaz, maite duguna defendatzera.\nekainak 19, Euskal Herriko Eskubide Sozialen Karta, Gure proposamenak defendatzeko unea da, karta soziala, klase borroka, langile borroka, sindikalismoa


Beherago | Iritzia | Berria\nAzokara etortzen zaizkigun bezero guztiak ez dira berdinak. Askok maitasunez hitz egiten digute, konfiantzaz erosten dute saltzeko daukaguna: sinistu egiten dute lurraren zaintza egokian. Beste asko gauza onen bila etortzen dira eta kito. Ordea, badaude adarra jo nahi izaten digutenak ere. Erregateoa beti egon dela esaten dutenekin eztabaidatzeko ez dut gogorik; are gutxiago, ezarritako prezioan saltzea ez dela azoka esaten dutenekin. Etxe bat erosi nahi dugunean dirutan joaten gara bankura eta ematen digutena sinatzen dugu, autoari gasolina botatzen diogunean esaten digutena ordaintzen dugu, eskatzen digutena ordaintzeko beharragatik joaten gara arropa erostera ordaindu ditzakegun gauzak dauden dendetara, supermerkatu handietan esaten dutena ordaintzen dugu, garagardoak tabernariak ezarritako prezioan ordaintzen ditugu, ile-apaindegian ordaindu egiten dugu... Orduan, zergatik erregateatu behar dugu azokan?\nBada, gizarte klasista samarra garelako, eta ustez gu baino gutxiagotzat ditugunen gainetik jartzeko beharra dugulako. Eta baserritarren gainetik jartzea errazagoa delako beste batzuen gainetik jartzea baino. Ordea, ez diguzue mesede bat egiten gure postura zatoztenean: guk saldu egiten dugu eta zuek erosi. Ez zaudete gu baino beherago, baina gorago ere ez.


Eraikitakoa deseraikiz — dantzan.eus\nHemen zaude: Hasiera › Komunitatea › Oier Araolaza › Eraikitakoa deseraikiz\nGenero identitatea euskal dantza tradizionalaren eraikuntzan, UEU, 2020.\nGenero-identitatea euskal dantza tradizionalaren eraikuntzan liburuaz elkarrizketa egin didate Kulturkliken. Gaur, astelehena, abenduak 21, 18:30ean, hitzaldia eskainiko dut Arrasaten, Kulturaten.\nDoktore-tesia egin dut gai honen inguruan EHUko Mikel Laboa Katedrarekin, eta ikerketa-lan hori da orain argitaratu dudana UEUrekin. Doktore-tesian Leire Ituarte eta Nerea Aresti izan ditut zuzendari, eta haien laguntzarekin saiatu naiz ulertzen nola eraiki diren genero-rolak eta -estereotipoak euskal dantzetan.\nAntropologia eta Informazio Zientziak ikasi nituen, baina ez naiz sentitzen ez kazetari, ez antropologo, dantzari baizik. Dantza Ikasketak (Dance Studies), dantzaren antropologia... horixe da niri interesatzen zaidana. Kazetaritzak eta antropologiak dantzara hurbiltzeko tresnak eskaini dizkidate, baina dantzaren ikasketan esperientzia praktikoa eta teorikoa batera doaz. Dantza egitea ezagutza mota bat da, ikustea, entzutea edo irakurtzea bezala, eta elkar-ordezka ezinak dira: nork bere gorputzarekin dantzan ikasten duena ezin da ikusita edo irakurriz jasotako ezagutzarekin ordezkatu.\nGarai historiko zehatz bati begiratu diot batez ere, XIX. mende bukaera eta XX. mende hasierari. Beraz, dokumentazio historikoa aztertu dut, artxibo, dokumentazio zentro eta hemerotekak arakatuz. Gaur egun inoiz baino eskuragarriago dago era horretako dokumentazioa, baina nire kasuan testigantza ezezagunak biltzeak adinako garrantzia zuen aurretik bilduta zegoena berrinterpretatzeak. Genero ikasketek, teoria feministak orain arteko historia berrikusten laguntzen digu; begirada berri horrekin lehen ikusten ez genituen gauzak, eta dantzaren kasuan, ulertzen ez genituenak ulertzeko marko teorikoa eskaini digu. Niretzat horixe izan da gozagarriena, aurretik bitxikeriatzat jotzen nituen dantza-kontuak ulertzeko modua izan dugula genero ikasketek eskaini dizkiguten teoria nagusien bidez.\nEmakumeen eta gizonen dantzen, janzkeren eta dantzakeren bereizketa noiz eta nola eraiki zen ikusteko aukera izan dut. Garai historiko zehatz batean, garai horretako genero ikuspegien eraginez eta horiek islatuz eraiki ziren dantzan gaurdaino iraun duten genero estereotipoak. Behin hori ulertuta, uste dut luzeegi eraman dugun zama hori askatu eta egungo genero ikuspegietara egokitzea dagokigula orain.\n2004an emakumeek Lizartzako inauteri-dantzetan lehen aldiz parte hartu zuteneko argazkia: Argazkia: Oier Araolaza / Dantzan.eus - CC BY-SA\nIntuizioari buruz, kar, kar, barregura ematen dit, ze nire zuzendariek esaten didate hasieratik garbi nuela nik dena, eta ez da batere horrela, hori uste nuen, baina ikerketa hasi nuenean ez nuen ezer ere ulertzen. Gertaera nagusien berri nuen, baina Arestik eta Ituartek emandako pistekin ulertu dut gertatu zena. Haien laguntzarik gabe ez dut uste esku artean nituen galderak erantzutea lortuko nuenik.\nZein dira testuinguru historiko eta ideologiko jakin bati erantzuten dion dantzaren segregazioa bezalako eraikuntza bat desaktibatzeko beharrezkoak diren mekanismoak?\nEraikuntza dela ulertze hutsa laguntza handia da desaktibatzeko. Arazoa da eraikuntza hori, generoei lotutako estereotipoena, ez dagoela dantzan bakarrik. Gure kultura osoan dago, beraz, dantzan geruza batzuk desaktibatu arren, gurekin daramatzagu batera eta bestera, eta horiek askoz gehiago kostatzen da gainditzea. Dantza gorputzarekin egiten dugun praktika izanik eta gorputzaz gaur egun egiten dugun eraikuntza sexuatua hain zurruna izanik, aurreiritzi eta motxila asko dauzkagu oraindik kentzeko. Eta txarrena da, alde batetik kendu ahala, alegia, emakumeek edozein dantza egin dezaketela ikustarazi ahala, beste aldetik estereotipo berriak eraikitzen ditugula; izan ere, gizonezkoak gero eta urrutiago daude dantzaren mundutik, nagusitzen ari den maskulinitate eredu berrian dantza emakumeen ezaugarritzat jotzen baita, eta binarismoa esklusibotasunean oinarritzen denez, gizonezkoek dantza egitea tabu bihurtzen ari da.\nArgitalpenari dagokionez liburua pandemia betean, bigarren olatuan argitaratu da. Ezin izan dugu aurrez aurreko aurkezpenik egin, Durangoko Azokan ezin izan da standean erakutsi... aurtengo argitalpen guztiak bezala, zabaltzeko zailtasun handiekin. Dantzaren praktikari dagokionez, hasieratik ohartu ginen covid-19aren kontagio bideak ikusita, dantza arrisku praktika nabarmena zela, baina aldi berean, dantza egitea gorputza eta burua osasuntsu izateko premiazko ariketa dela milaka herritarrentzat. Beraz, Kezka dantza taldean ahalegin handia egin dugu babes neurri guztiak hartuta, aireztapena bermatuta, musukoak jarrita, distantziak gordeta, errepertorioak egokituta kontaktu fisikoa saihesteko eta taldeak txikituta, baina dantza bizirik mantentzen. Une batzuetan ezinezkoa izan denean eten dugu, baina posible den unean berriz berrartu dugu, ahalegin handiarekin, hori bai, eta gastu ekonomiko handiekin.\nEgituratze premia handia du. Sistemaren parte handiena dantza talde amateurrek sostengatzen dute; kulturgintza, ondare eta herrigintza lan ikaragarria egiten dute, errekonozimendu eta babes oso txikiarekin, bai gizartearen eta bai erakundeen aldetik, nahiz eta ekarpen horren onura hori denek baliatzen duten. Baina orain 25 urtetik eskatutako minimoak ere ez zaizkio eskaini euskal dantzari. Hutsune larriena eskola ofizial baten falta da. Oso mingarria da Dantzertirekin gertatu dena, dantza eta antzerkia ikasteko zentroa jarri du Bilbon Eusko Jaurlaritzak, baina ez ditu euskal dantzako ikasketak eskaintzen, lau urteko karreran ikasgai solte batzuk baino ez. Espainiar eta frantses filologia eskaini, baina euskal filologiarik ikasteko aukerarik ez izatea bezalakoa da hori.


Miña nai, galiziar emigrazioaren istorio dantzatua — dantzan.eus\nHemen zaude: Hasiera › Albisteak › Miña nai, galiziar emigrazioaren istorio dantzatua\nMiña nai ikuskizunaren entsegua.\nMiña nai edo Ama gurea, Galizia eta Euskal Herria, bi lurraldeetako musika, erritmo eta dantzak taularatuko ditu Ibarra-kaldu taldeak abenduaren 4an, 19:30an, Herrien arteko Folklore Jaialdiaren barruan. Patxi Labordak pentsatu eta zuzendu du ikuskizuna, eta Ibarra-kalduko dantzari eta musikariekin batera, Barakaldoko “Doces Lembranzas” dantza taldea, “Ceo do Sil” gaiteiro taldea eta “Son Mesturado” cantareira taldea eta Sestaoko “Folketan” musika taldea izango dira oholtzan.\nAzaroaren 30etik sarrerak eskuragai daude Barakaldo Antzokiko leihatilan; dohainik izango dira sarrerak, eta pertsona bakoitzak 4 hartu ahal izango ditu gehienez.\nAspaldiko harremanaren emaitza\nHistoria hau duela 25 bat urte hasi zela kontatu digu Patxi Laborda ikuskizunaren zuzendariak. Duguna dantza taldearekin eginiko jaialdi batean Santiagoko (Galizia) dantza talde bat ezagutu zuela dio, “galiziarrak lagunak egin nituen eta harreman estua daukagu. Ordutik askotan joan naiz hara eta sarri aritu naiz beraiekin dantzan”. Duela hamabost urte Sestaora joan zen bizitzera Laborda, eta iritsi eta entzun zuen lehen hizkuntza galegoa izan omen zen. Konturatu zen galiziar jatorriko jende ugari bizi zela Ezkerraldean, baina, orokorrean, gutxi nahasten zirela bertako euskaldunekin. Segituan, ordea, Ibarra-kaldu taldea ezagutu zuen eta hor ikusi zuen bazirela galiziarrak euskal dantzan aritzen zirenak. “Ikuskizunean ikusten da etorkina izateko modu ezberdinak direla, benetako historietan oinarritu gara”.\nAtzean utzitakoaren oroimina, ezagunaren eta ezezagunaren arteko talka eta orekaren bilatzea dira ikuskizunaren muinak. Emigrazioa era desberdinean bizi duten hiru amaren istorioa kontatzen da dantza, musika eta ikus-entzunezkoen bidez. Labordak proposatu zuen ikuskizun hau sortzea, eta bukaera honetan dio oso berezia izan dela parte hartzaileentzat, eta ikusleentzat ere hala izango dela aurreikusten du, “oso historia polita izan da, erronka izan da, baina bide berriak ireki ditu. Ikusi ahal izan dugu dira bi kulturak ez daudela horren urrun”.\nBi lurralde, hizkuntza bat\nLurralde bakoitzaren hizkuntza koreografikoari erreparatu dio Labordak, “akademizazioak leku ezberdinetara eraman gaitu, baina errotatik hartuta ez gauden horren urrun, gauza asko komunean ditugu”. Galiziako edo Euskal Herriko melodiak zein dantzatzeko moduak oso antzekoak direla dio.\nBi lurraldeetako erritmoak eta urratsak landu eta gauza berriak sortu dituzte, “komunean ditugun edo baita kontraesanetan ditugun dantzak jarriko ditugu oholtzan”. Bi lurraldeetako dantzak aurrez aurre jarriko dira; kontrastea nabarmentzeko momentu batzuetan eta antzekotasunak azpimarratzeko beste batzuetan.\nMiña nai izenburua eman diote taularatuko duten lanari; Ama gurea esan nahi du euskaraz. Amen istorioak eszenaratuko dituzte, “argi ikusi baita tradizioa eta mundu kulturala nola transmititzen den amen bidez”.\nNoiz: Abenduaren 4an, 19:30ean\nNon: Barakaldoko Barakaldo Antzokian\nSarrerak: Doahinik, antzokiko lehiatilan aforoa bete arte. Pertsona bakoitzak 4 hartu ahal izango ditu gehienez.\nMiña Nai, hiru amaren istorioa. Emigrazioa era desberdinez biziko dute haiek. Maruxak agur esango dio alabari, gosetik ihes Euskal Herrira alde egingo baitu Mariak. Lur arrotz eta asaldatu hartan bakarrik sentituko da, babesa eta maitasuna aurkitu arte bertako galiziarren komunitatean, eta Pedruchoren baitan. Alaba bat izango du, Mari Carmen, galiziar kulturan heziko dena. Horrek Txomin ezagutuko du eta, haren bidez, beste kultura bat, besoak zabalik, bera beso artean hartzeko prest. Maitale biak elkarrengana hurbildu eta bi kulturek elkar aberastuko dute harreman horretan. Elkartze horren emaitza Miren izango da, aurreiritzirik eta zamarik gabea, bere kontakizuna oraindik ere eraikizun.


Alberdik eta Egigurenek promozio mailako Lau eta Erdiko Txapelketa jokatuko dute - Azpeitia - uztarria.eus\nAlberdik eta Egigurenek promozio mailako Lau eta Erdiko Txapelketa jokatuko dute\nAndoni Elduaien 2021-10-06 08:50\nAlberdi, ezkerretik bigarrena; Egiguren, erdian. (Aspe pelota)\nZortzi pilotarik parte hartuko dute aurtengo txapelketan, eta horietako bi dira Alberdi eta Egiguren. Egigurenek ostiralean jokatuko du final laurdenetako kanporaketa Zubizarretaren aurka, eta Alberdik Bakaikoa izango du aurrean larunbatean. Final laurdenetan ligaxka jokatuko dute zortzi pilotariek.\nAspe eta Baiko eskuzko pilota enpresek atzo, asteartea, aurkeztu zuten 2021. urteko promozio mailako Lau eta Erdiko Txapelketa. Guztira, zortzi pilotarik parte hartuko dute aurtengo txapelketan, eta azpeitiarrak izango dira horietako bi: Jon Alberdi eta Julen Egiguren Egiguren V.a.\nBi pilotari azpeitiarrek aste honetan bertan ekingo diote txapelketari. Final laurdenetako ligaxkarekin hasiko dute lehia zortzi pilotariek, baina lau onenek lortuko dute soilik finalerdietara sailkatzea. Egiguren V.a izango da txapelketa hasten lehena; izan ere, Aspe enpresako aurrelariak Zubizarreta III.aren aurka jokatuko du ostiralean, Iurretako (Bizkaia) Kepa Arroitajauregi pilotalekuan. Alberdik, berriz, larunbatean jokatuko du Balmasedako (Bizkaia) udal pilotalekuan, eta Bakaikoa izango du aurrean.\nEgigurenekin batera, Dariok, Zabalak eta Salaverrik ordezkatuko dute Aspe. Bestalde, Alberdirekin batera, Baiko ordezkatuko dute Zubizarretak, Bakaikoak eta Larrazabalek. Finalerdiak urriaren 31n jokatuko dituzte, eta finala, atsedenik hartu gabe, azaroaren 6an jokatuko dute txapelketako bi pilotari onenek. Iaz, Egiguren finalera iritsi zen, nahiz eta txapela Elordik jantzi zuen.


LANKIDETZA HITZARMENA SANITAS-EKIN - Ezkerraldenda\nBerriki, Ezkerraldenda Federazioa eta Sanitas lankidetza hitzarmen batera heldu dira. Akordio honekin bi erakundeak, Sanitasek eskainitako zerbitzu eta eskaintzei esker, Ezkerraldeko eta Meatzaldeko merkatarien, ostalarien eta profesionalen baldintzak hobetzeko eta haien aktibitatearen balioa nabarmentzeko asmoz elkarrekin lan egiteko konprometitzen dira . Ezkerraldenda Federaziotik lankidetza guztiak onuragarriak direla ziur gaude. Akordio baten alderdi guztientzat onuragarriak diren sinergiak bilatzea ezinbestekoa dela uste dugu. Modu horretan, zehazki gure elkarkideen, eta orokorrean Ezkerraldeko eta Meatzaldeko gizartearen mesedetarako ezarritako helburuak inplementatu eta betetzea lortuko ditugu.\nHorrela, eskualdeko zerbitzu-sektorearen hobekuntzaren bi entitateen (Ezkerraldendaren eta Sanitasen) konpromisoa agerian geratzen da.


Calasanz eguneko zentroan belaunaldi arteko bigarren topaketa ospatu dugu Caballero de la Rosa eskolako lehen hezkuntzako lehen mailako ikasleekin batera.\nHainbat ekintza antolatu ditugu erabiltzaile eta haurrekin batera; esate baterako Bingoa terapeuta okupazionalekin eta igelaren jokua fisioterapeutekin.\nErabiltzaileekin bideo bat grabatu genuen eta ekintzak hasi aurretik ikusteko aukera izan genuen, non egiten zituzten jokuak eta txikitan erabiltzen zituztenak azaltzeko aukera izan zuten. Haurrek beraiek egindako marrazkiak banatu zituzten erabiltzaileen artean eta posia bat errezitatu zuten. Guk, terapian goma eva erabiliz eskuz egindako orrialde markatzaile bat oparitu genien. Oso egun polita izan zen eta urtero tradizio ona bihurtzea espero dugu.


Euskal Kopako Finala Zarautzen asteburu honetan\nEBA Euskal Koparen LAUKO FINALA Aritzbatalde kiroldegian, Urriaren 11n eta 12an\nZast-Ulacia saskibaloi talde zarauztarra dugu 20-21 denboraldiko EBA ligako Euskal Koparen lauko finalera sailkatu den taldeetako bat, eta Zarauzko Aritzbatalde kiroldegian jokatuko da, hain justu, lauko final hori, urriaren 11n eta 12an.\nZarauzko Zast-Ulacia taldeaz gainera, Santurtzi saskibaloia, Donostiako Easo eta Arrasateko Ointxe taldeek jokatuko dute lauko final hori.\nUrriaren 11n, larunbatean, lehen finalerdia jokatuko dute, arratsaldeko 16:30ean, Santurtzi Sk eta Ointxe taldeek.\nEgun berean, baina arratsaldeko 19:00etan, bigarren finalerdia jokatuko dute etxeko Zast-Ulacia taldeak eta Donostiako Easo taldeak.\nAzkenik, EBA ligako Euskal Koparen finala urriaren 12an jokatuko da, astelehenez, arratsaldeko 18:00etan.\nEuskal koparako ligaxka jokatu eta lauko final horretarako sailkatu ondoren, aurreko igandean jokatu du Zast-Ulaciak lauko finaleko kanporaketa erabakitzeko partidua, Santurtziren aurka. Markagailu estuaz izan baldin bada ere (60 – 64 izan da azken emaitza), ez du partidua irabazterik lortu eta Easoren aurka jokatu beharko du Euskal Kopako bigarren finalerdia, datorren larunbatean.\nZast-Ulaciak ez du partidua batere txukun hasi, batik bat defentsako lanean. Santurtziko taldea eroso aritu da erasoan, eta etxeko taldeari intentsitate handia falta izan zaio kantxaren bi aldeetan. Lehen bi laurdenak jokatu ondoren, errenta polita zuen pilatuta kanpoko taldeak.\nAtsedenaldiaren ondoren, erabat aldatu dira gauzak, eta etxeko taldeak nabarmen murriztu du Santurtzik pilatuta zeukan errenta, harik eta aurretik jarri den arte, partiduaren azken minutu erabakigarrietan.\nPartidua iraultzeko ahalegin handia egin ondoren, ez ditu ondo kudeatu Zast-Ulaciak partiduko azken minutu horiek eta lau puntuz galdu du amaieran, jaurtiketa libreetan egin dituen huts ugariek kaltetuta.\nEmaitza alde batera utzita, Euskal Koparen lauko finalaren atariko partiduak erakutsi du Zast-Ulaciari oso baliagarri izango zaizkiola taldera ekarri dituen hiru jokalari berriak, jokalari balioanitzak eta fisikoak gehitu baititu taldera.\nEra berean, nabarmentzekoa da, EBA ligako Euskal Koparen lauko finalaren atarian, COVID-19 birusak sortutako pandemiaren aurkako neurri zorrotzak probatzeko erabili dela aurreko igandeko partidua.\nAsteburu ederra datorkigu, beraz, EBA saskibaloi mailak 20-21 denboraldian izango dituen lehen partiduez gozatzeko.


Zorua etxebizitza baten salmenta-prezioaren %24 inguru da. | Consumer\nZorua etxebizitza baten salmenta-prezioaren %24 inguru da.\n2004an, gutxienez 21.600 milioi euroko eragina izan zuen etxebizitzaren azken prezioan.\nFinalista den lurzorua etxebizitza baten salmenta-prezioaren %24 inguru da, Espainiako Sustatzaileen eta Eraikitzaileen Elkarteak (APCE) Comisiones Obreras (CCOO) sindikatuaren txosten batean jasotako datuen arabera. ).\n2004. urtean, lurzoruaren negozioak, etxebizitzaren azken prezioan duen eraginaren bidez neurtuta, gutxienez 21.600 milioi euroko kostua izan zuen.\nEraikuntza gastuak etxebizitzaren prezioaren bigarren osagai handia dira, %35 inguru. Sustatzailearen marjinak, %10 eta %15 artean, eragin handiena duen hirugarren elementua da.\nBestalde, finantza- eta merkaturatze-gastuek eragin oso txikia dute, eta horrek guztiak ez ditu kontuan hartzen erosleak pisu bat erosteko egiten dituen zergak eta gastuak.\n2004 bitartean lurzoruaren prezioak nabarmen egin zuen gora lurzoruaren araubideari eta balorazioei buruzko legea indarrean jarri zenean. Lege horrek 1992ko aurreko bat indargabetzen zuen, eta lurzoruaren merkatua liberalizatu nahi zuen, eskaintza handitzeko eta, hartara, prezio altua murrizteko.\nHala ere, sindikatuarentzat errealitatea “oso bestelakoa da”, lurzorua “izugarri” garestitu baita “espekulazio basatiaren” eta eskaintzaren murrizketaren ondorioz.


Gema Tomasek "El Derecho no es neutro, ni puede serlo" artikulua argitaratu du Legal Today aldizkarian\n2021eko apirilak 29Bilboko Campusa\nGema Tomas Zuzenbide Fakultateko dekanoak Legal Today aldizkarian argitaratu du "El Derecho no es neutro, ni puede serlo" artikulua.\nThomson Reutersen ekimena da, eta profil juridikoa duten emakumeei (abokatuak, magistratuak, epaileak, fiskalak), kazetaritzakoei eta para-juridikoei hitza emateko sortu da, sektore horretan genero-berdintasunaren alde lege-munduan duten eginkizuna indartzeko.\nEsteka honetan irakur dezakezu artikulua.\nAzken hamarkadetan jauzi kualitatibo bat izan da gizonen eta emakumeen arteko berdintasunaren aitorpenean, bai eremu pertsonalean, bai profesionalean. Hala ere, oraindik ere badira lanbide juridikoari ere eragiten dioten arrakala asko, nahiz eta esparru arauemailea oro har eta, bereziki, berdintasunari eragiten diona betetzen dela zaintzeko eginkizuna duen.\nMujeres por Derecho ekimenak batez ere, jarraipena eta zerbitzua emateko asmoa du, eta sektoreko profesionalen topagune izatea du helburu. Horretarako, Thomson Reutersek bere komunikazio-kanal guztiak (LegalToday, Thomsonreuters.es, Actualidad Jurídica Aranzadi, RRSS) jarri ditu zure esku, eta eztabaida-foroak sustatuko ditu.\nEkintza horien bidez eta ikuspegi eraikitzailearekin, adituek emakumeek mundu juridikoan betetzen duten rolaren pultsua hartzen dute.


Usurbilgo EHBilduk maiatzaren 26ko udal hauteskundeetarako hautagaitza aurkeztu du | Usurbildarrak aurrera\n← Orbeldi Dantza Taldeak ‘VII. Dantza Eguna’ ospatuko du apirilaren 13an\nZubietako Herri Batzarra hautatzeko hauteskunde-deialdia egin dute Usurbil eta Donostiako udalek →\nUsurbilgo EHBilduk maiatzaren 26ko udal hauteskundeetarako hautagaitza aurkeztu du\nPasa den ostiralean Usurbilgo EHBilduk maiatzaren 26an burutuko diren Udal Hauteskundeetarako hautagaitzaren aurkezpen publikoa egingo zuen herriko frontoian. Legealdi berrirako lan taldea jendaurrean aurkeztearekin batera, 2019-23 urte arterako lan ildo nagusien berri ere eman zuten. Martxoaren 22an egindako herri batzarrean zerrenda aurkeztu eta berretsi, eta herri-programaren proiektu nagusien aurkezpena egin zuten. Usurbilgo EHBilduren zerrendaburua Agurtzane Solaberrieta izango da eta gainerako lan-taldea ostiralean aurkeztu zen.\nArg.: @EHBilduUsurbil eta @EHBildulasarte\nUSURBILGO EHBILDUREN HAUTAGAITZA\nAroa Etxeburua Ugartemendia.\nOxkar Santamaria Pikabea.\nAinhoa Arrozpide Landa.\nNerea Goizueta Garmendia.\nAna Eizagirre Sagardia.\nBi deialdi: bilera irekia eta korrika\nUsurbilgo EHBilduk bi deialdi egin ditu aste honetarako: kanpaina prestatzeko bilera irekia eta Korrika.\nApirilak 11, osteguna. Potxoenean, 18:30ean: Maiatzaren 26an burutuko diren Udal Hauteskundeetarako kanpaina prestatzeko bilera irekia.\nApirilak 12, ostirala. San Inazioko autobus-geltokian, 14:30ean: 21. Korrika Usurbilera iritsiko da eta Usurbilgo EHBilduk parte hartuko du. Koalizioak Korrikaren lekukoa hartuko duen gunera gerturatzeko deia egoin die herritarrei: “Etorri gurekin korrika egitera!”.


Bonaventura Cavalieri - Wikipedia, entziklopedia askea.\nBolonia, 1647ko azaroaren 30a (48/49 urte)\nStjepan Gradić (en)\nStefano degli Angeli (en)\nBonaventura Cavalieri Italiar apaiz jesuita eta matematikaria (Milan, 1598 - Bolonia, 1647ko azaroaren 30a). Galileoren ikaslea izan zen. Matematika irakatsi zuen Bolonian (1629). Astronomia, trigonometria esferikoa eta kalkulu logaritmikoa landu zituen batez ere. Zenbaki zatiezinen teoria azaldu zuen Geometria indivisibilibus continuorum quadam nova ratione promota lanean (1635).\nWikimedia Commonsen badira fitxategi gehiago, gai hau dutenak: Bonaventura Cavalieri\nOrriaren azken aldaketa: 3 apirila 2017, 20:03.


Tubacex - Wikipedia, entziklopedia askea.\nTubacex 1963. urtean, sorturiko hodi ekoizle arabarra da. Gaur egun 50 herrialde baino gehiagora saltzen ditu bere produktuak. 2003. urtetik aurrera petrolioaren prezioak izandako gorakadak, eta hodien eskariaren gorakadak, Tubacexen salmentak izugarri hazi ditu\nmetal industry (en)\nTubacexen egoitza eta lantegi nagusia Arabako Laudio herrian dagoen arren, gaur egun talde industrialak lantegiak ditu Espainia, Austria, Frantzia, eta Ameriketako Estatu Batuetan, eta delegaritzak Europa eta Asiako beste hainbat herritan.\n(Gaztelaniaz) Tubacexen webgunea


Sarek emanaldiak eta mobilizazioak egingo ditu datorren astean - Goierriko Hitza : Goierriko Hitza\nSarek bi film emanaldi antolatu ditu datorren astean, plazazpian: Sagarren denbora eskainiko dute asteazkenean, San Juan bezperan. Mikel Korta Sareko kideak aurkezle lanak egingo ditu; Izadi gurasoekin etxera eskainiko dute gaur zortzi. Esti Amenabarro irakasleak egingo du sarrera. Bi emanaldiak 22:00etan hasiko dira.\nSagarren denbora. 25 urte deserritik itzultzen deportazioaren inguruko dokumental bat da. Josu Martinezek eta Txaber Larreategik zuzendu zuten eta 2010ean argitaratu zuten. Kristiane Etxaluz eta Alfonso Etxegarai bikotea da protagonista. Elkarrengandik 7.000 kilometrotara daude, Etxegarai Afrikako uharte batera bidali zutelako etakidea izateagatik.\nIzadi: espetxean jaiotako atzera kontaketa dokumentalak Izadiren egoera jasotzen du. Iñigo Gutierrez eta Maria Lizarraga presoen alaba da. Jaio zenetik kartzelan bizi izan da, aurrena Picassenteko amen moduluan eta martxoaz geroztik Aranjuzeko familien moduluan. Hilabete batzuen buruan kalera atera beharko du eta gurasoengandik banandu. Senitartekoek gurasoak ere kalera irtetean eskatzen dute hori gertatu ez dadin.\nOstiralean, ekaineko azkena izanik, mobilizazioa egingo dute. 19:30etan elkartuko dira, plazapean. Uztailaren 2an ere, uztaileko lehen ostiralean, berriz mobilizatuko dira.


Gipuzkoa | Markel Olano gaur izendatuko dute Gipuzkoako ahaldun nagusi\nGaur izendatuko dute Markel Olano Gipuzkoako ahaldun nagusi\nIKER GOMEZ | EITB.EUS\nBi hautagaik euren proposamenak defendatuko dituzte Gipuzkoako Batzar Nagusietan. Batetik, Markel Olano jeltzalea eta, bestetik, Xabier Olano EH Bilduko ordezkaria.\nEAJk eta PSEk aurreakordioa lotu dute Gipuzkoako Aldundirako\nMendoza (EAJ) aukeratu dute Gipuzkoako Batzar Nagusietako presidente\nMaiatzak 24ko EMAITZAK\nGipuzkoako Batzar Nagusietan, gaur izendatuko dute Markel Olano jeltzalea ahaldun nagusi, EAJren eta PSE-EEren babesari esker. Ostiralean, koalizioan gobernatzeko aurreakordioa iragarri zuten alderdi biek. eitb.eus-ek ZUZENEAN jarraituko du eztabaida.\nHala ere, gaurko osoko bilkuran, Xabier Olano EH Bilduko zerrendaburuak ere bere hautagaitza aurkeztuko du.\nBakoitzak Gipuzkoarako duen eredua defendatuko du goizeko saioan. 09:00etan hasiko da, Markel Olanoren hitzaldiarekin. 90 minutu izango ditu bere proposamena defendatzeko. Ondoren, Xabier Olanoren txanda izango da.\nArratsaldean, 14:00etatik aurrera, taldeek hartuko dute hitza. Bozketa 19:00etan egitea aurreikusten dute.\nEAJk eta PSE-EEk koalizioan gobernatzeko sinatutako aurreakordioak zazpi puntu nagusi aurreikusten ditu; ekonomia suspertu eta enplegua sortzea, hondakinen kudeaketa eta zerga politika, besteak beste.\nHain zuzen ere, hauteskundeak irabazi ondorengo elkarrizketetan, lurraldeen arteko harmonizazioaren beharra babestu zuen Markel Olanok, Gipuzkoan egun indarrean dagoen aberastasun handien gaineko zergari erreferentzia eginez.\nEH Bildutik jakinarazi dute Gipuzkoa justuagoa, solidarioagoa eta euskaldunagoa helburu duen gobernu plana aurkeztuko duela gaurko saioan Xabier Olanok.


Bihotz pusketa bat barruan duten produktuak - Goierriko Hitza : Goierriko Hitza\nBihotz pusketa bat barruan duten produktuak\nArtisau azoka egin dute Ormaiztegin laugarren aldiz: bertako artisauak eta ekintzaileak bildu dira 12:00etan, eta 14:30ean amaitu dute azoka. Jantziak, marrazkiak, jostailuak, argazkiak…. Artisauek euren produktuetako batzuk salgai jarri dituzte, eta beste batzuk, ikusgai. Bertara hurbildu direnek eskaintza zabala izan dute.\nIkusgai eta salgai zeuden produktu guztiek dute esanahi berezia: banan banan sortuak dira, eta artisauen bihotzaren zati bat dute barruan. Larruz egindako poltsak, gomaz egindako panpinak edo eskuz egindako bitxiak, guztiak bereziak. Bertan izan dira, besteak beste, Jon Zumalakarregi, Kontxi Simon eta Nerea Magallanes.